Pochettino terima tugas bina semula Chelsea

LONDON, 29 Mei- Mauricio Pochettino kembali ke Liga Perdana Inggeris dan berhadapan tugas sukar mengatur kebangkitan Chelsea selepas The Blues mengalami kejatuhan drastik pada musim pertama bawah pemilikan baharu konsortium Todd Boehly.Bekas Pengurus Paris Saint-Germain itu akan mengambil alih sebuah kelab yang menduduki tempat ke-12 dalam Liga Perdana walaupun telah mengeluarkan perbelanjaan besar melebihi £550 juta (US$678 juta).Pochettino mencipta nama setelah memanfaatkan sumber kewangan yang tidak seberapa di Espanyol, Southampton dan semasa berkhidmat selama lima tahun di Tottenham Hotspur.Lapan belas bulan di PSG, pengurus berusia 51 tahun itu berjaya membimbing kelab kendaliannya menjuarai Ligue 1 dan Piala Perancis.Dia bagaimanapun meninggalkan PSG pada Julai 2022 kerana tidak selesa dengan ego skuad yang sarat dengan pemain berstatus bintang.Kemahiran pengurusan manusia Pochettino akan diuji di Stamford Bridge setelah tiga pengurus gagal bawah rejim baharu.Thomas Tuchel, yang membawa Chelsea menjulang trofi Liga Juara Eropah pada 2021, dipecat oleh Boehly dan Behdad Eghbali - pemilik bersama firma ekuiti persendirian Clearlake Capital- hanya selepas tujuh perlawanan musim ini.Pada masa itu Chelsea menduduki tempat keenam Liga Perdana.Graham Potter kemudiannya bertahan kurang tujuh bulan di Stamford Bridge, walaupun Chelsea membayar lebih daripada £20 juta untuk mendapatkan khidmatnya dari Brighton.Selepas Potter, bekas pemain hebat Chelsea, Frank Lampard kembali ke Chelsea sebagai pengurus sementara hanya menerima enam kekalahan berturut-turut dalam enam perlawanan pertamanya.Chelsea mengumumkan pelntikan Pochettino sebagai pengurus baharu hari ini.Dia bersetuju menandatangani kontrak dua tahun dengan pilihan untuk tambahan setahun lagi. -AFP

(Mauricio Pochettino memberi arahan kepada pemain pasukannya semasa sesi latihan di padang latihan kelab Camp des Loges di Saint-Germain-en-Laye/Fail AFP)


Liga Eropa: Sevilla ada kelebihan jadi juara

BARCELONA, 29 Mei-Di atas kertas pertembungan akhir Liga Eropa yang menemukan Sevilla dan Roma dianggap sebagai sesuatu yang biasa, namun tidak bagi kelab Sevilla.Kelab yang digelar Andalucians itu mempunyai kelebihan berbanding Roma pada perlawanan yang bakal dilangsungkan di Budapest, Hungary.Kelab berkenaan merupakan pemenang terbanyak dalam sejarah Liga Eropa dengan enam kali meninggalkan kelab-kelab gergasi Eropah lain seperti Inter Milan, Liverpool, Juventus dan Atletico Madrid yang menjulang kejuaraan sebanyak tiga kali.Disebalik persembahan mengecewakan di La Liga musim ini, Sevilla memulakan langkah di Liga Eropa dengan menyingkirkan Manchester United dan Juventus bagi sampai ke final ketujuh pasukan itu.Pemain veteran Sevilla, Jesus Navas menyifatkan Liga Eropa memberikan semangat dan kekuatan kepada rakan sepasukan bagi melakar kejayaan."Pertandingan Liga Eropa memberikan kami keseronokan yang membawa pasukan untuk pergi lebih jauh lagi." Saya fikir kami sentiasa melakukan perubahan pada setiap perlawanan yang dihadapi", kata Navas kepada UEFA minggu lalu.Para pemain Sevilla menganggap final kali ini adalah sebagai membalas sokongan tidak berbelah bahagi penyokong-penyokong setelah kempen mengecewakan pada saingan La Liga.Sejak dinaikkan pangkat ke liga utama pada 2001, Sevilla tidak pernah menduduki tangga terbawah liga dan kini pasukan tersebut berada di tangga ke-11 berbaki satu perlawanan.Sebelum ini pasukan tersebut berada dalam keadaan terumbang-ambing setelah pemecatan Ketua jurulatih, Julen Leptegui diikuti Jorge Sampaoli.Kehadiran Jose Luis Mendilibar berjaya menstabilkan kedudukan pasukan berkenaan.Penyerang sevilla, Rafa Mir berkata situasi getir yang dialami pasukan berkenaan mengukuhkan lagi kekuatan dan ikatan sepasukan."Kami adalah keluarga dan telah melalui kenangan buruk."Namun suku musim ini merupakan antara yang terbaik."Kini kami telah mara ke final. Sudah tentu kami ingin memenangi kejuaraan", katanya kepada DAZN pada Sabtu.-AFP

(Penyerang Sevilla, Rafa Mir pada satu aksi La Liga/ FOTO AFP)


Mbappe pemain terbaik Perancis kali keempat

PARIS, 29 Mei-Pemain PSG, Kylian Mbappe sekali lagi diundi sebagai pemain terbaik Perancis buat kali keempat berturut-turut.Kejayaan itu hadir selepas berjaya membantu kelabnya meraih kejuaraan liga buat kali ke-11.Bintang Perancis itu berjaya menjaringkan28 gol musim ini dan meletakkanya sebagai penjaring terbanyak liga Perancis buat kali kelima berturut-turut."Memenangi pemain terbaik adalah sesuatu yang menakjubkan."Saya sentiasa ingin menang dan memahatkan nama dalam sejarah liga Perancis."Namun, saya tidak menjangkakan secepat ini, katanya ketika menerima anugerah.Mbappe, telah menjaringkan 40 gol sepanjang kempen pernah menolak menyertai Real Madrid musim lalu dan telah memeterai kontrak selama tiga tahun lagi bersama PSG.Sementara itu, Jurulatih kelab Lens, Frank Haise dpilih sebagai jurulatih terbaik selepas mebawa pasukannya menjadi naib juara liga Perancis sekali gus mara ke Liga Juara buat kali pertama dalam tempoh 20 tahun.Penjaga gol Lens, Brice Sambah pula dipilih sebagai penjaga gol terbaik, manakala rakan sepasukan Mbappe, Nuno Mendes dipilih sebagai pemain muda terbaik liga.Pencapaian Mbappe sebagai pemain terbaik liga menjadikannya sebagai individu pertama yang memenangi anugerah berkenaan sebanyak empat kali mengatasi Zlatan Ibrahimovic yang mencipta rekod sebanyak tiga kali-AFP


Penjaga gol PSG cedera parah

SEVILLE, 29 Mei-Penjaga gol simpanan Paris Saint Germain PSG Sergio Rico dilaporkan kritikal selepas terlibat dalam kemalangan ketika menunggan kuda, kata kelab berkenaan pada Sabtu. Penjaga gol berusia 29 tahun itu berada di bangku simpanan ketika PSG menjuarai liga Perancis pada Sabtu sebelum menuju ke Sepanyol.Kejadian malang itu dilaporkan berlaku di El Rocio, Andalusia.Ahli rombongan Rico memberitahu media Sepanyol, Rico telah ditendang kuda di bahagian tengkuknya."Dia berada dalam keadaan yang serius," kata jurucakap PSG manakala akhbar Sepanyol, Marca melaporkan dia dalam keadaan stabil.Rico diterbangkan dengan helikopter ke Hospital Seville's Virgen del Rocio dengan dia diberikan bantuan pernafasan, menurut saluran televisyen Canal Sur yang memetik sumber daripada pihak hospital."Terus kuat dan semoga cepat sembuh," tulis Sevilla yang menjadi kelab dia beraksi sebelum ini di laman Twitter mereka.Rico yang dilahirkan di Sevilla memenangi dua gelaran Liga Europa dengan pasukan tempat kelahirannya itu sebelum dipinjamkan ke kelab Liga Perdana Inggeris, Fulham pada 2019.Penjaga gol itu kemudiannya berpindah ke PSG secara pinjaman pada 2019 sebelum memuktamadkan perpindahan secara tetap setahun kemudian.Rico dipinjamkan daripada kelab Perancis itu ke Mallorca pada 2022 sebelum kembali ke PSG untuk kempen musim ini.-AFPDia membuat 24 penampilan buat PSG dan mempunyai satu kap bersama skuad kebangsaan Sepanyol. - AFP

(Penjaga gol PSG, Sergio Rico/FOTO AFP)


Piala FA : JDT baham Penang FC

ISKANDAR PUTERI, 29 Mei-Johor Darul Takzim meneruskan rekod tanpa kalah selepas menang ke atas Penang FC, 5-0 dalam saingan Piala FA di Stadium Sultan Ibrahim malam tadi.Penang FC yang bermain di gelanggang tuan rumah nyata gugup memulakan perlawanan. Akibatnya, Penang FC dihukum dengan gol sendiri pada minit ke-32 oleh Ousmane Fane.JDT sekali lagi mengambil kesempatan terhadap kelalaian pertahanan Penang FC dengan menjaringkan gol kedua menerusi Jordi Amat minit ke-37.Kedudukan separuh masa pertama berakhir 2-0.Bersambung babak kedua, JDT mendominasi permainan dengan serangan bertubi-tubi ke arah pintu gol Penang FC.Hasilnya, Arif Aiman berjaya menjaringkan gol ketiga perlawanan menerudi depakan penalti pada minit ke-48.Derita Penang FC tidak berakhir di situ. JDT sekali lagi menjaringkan gol keempat menerusi pemain pertahanannya, Corbin Ong pada minit ke-57.Syafiq Ahmad menambah gol kelima buat JDT pada minit akhir permainan menjadikan kedudukan 5-0.Sementara itu, Ketua Jurulatih JDT, Esteban Solari menyifatkan perlawanan menentang Penang FC dianggap sukar kerana para pemainnya tidak diberi peluang bagi melakukan hantaran tepat." Pada permulaan separuh masa pertama, agak sukar, kerana kami tidak dapat cari ruang untuk membuat hantaran, kemudian kami bermain di bahagian tepi."Kami berjaya hantar bola secara lintang, dan selepas gol pertama, kami berjaya bina momentum permainan", katanya yang ditemui selepas perlawanan.Pada perlawanan separuh akhir nanti, JDT bakal bertemu Selangor FC yang berjaya menenwaskan Negeri Sembilan FC (NFC) 3-1 pada satu lagi perlawanan suku akhir.


Piala FA: KL City, JDT mara ke separuh akhir

KUALA LUMPUR, 29 Mei- Juara tiga kali, Kuala Lumpur City FC dan juara bertahan, Johor Darul Ta’zim mengesahkan slot di separuh akhir Piala FA.Pada perlawanan suku akhir yang berlangsung pada sebelah petang di Stadium Likas, Kota Kinabalu, KL City bangkit daripada ketinggalan untuk menumpaskan tuan rumah Sabah FC 2-1 pada pertembungan suku akhir.Skuad Sang Badak bimbingan Datuk Ong Kim Swee dengan rekod baik di laman sendiri bermula garang apabila mendahului seawal minit keenam menerusi sepakan penalti yang disempurnakan Gabriel Peres selepas kapten KL City Paulo Josue menjatuhkan Jailton Paraiba.KL City kembali memperkemaskan permainan sebelum berjaya menyamakan kedudukan pada minit ke-29 .Menghampiri rehat, T. Saravanan muncul wira skuad The City Boys selepas meledak gol kedua pasukan pada minit ke-44.Sabah yang tertekan cuba bangkit mencari gol penyamaan pada separuh masa kedua, namun kekentalan barisan pertahanan KL City menidakkan beberapa peluang anak buah Kim Swee sekali gus terpaksa akur ditunjukkan jalan keluar daripada saingan.Pada perlawanan separuh akhir kelak, KL City yang dibimbing Bojan Hodak akan membuat perhitungan menentang finalis dan juara dua kali Terengganu FC dalam merebut tempat ke pentas final.Sementara itu aksi di Stadium Sultan Ibrahim, tuan rumah meratah pelawat, Penang FC lima gol tanpa bolos untuk mara ke separuh akhir .Gol pembukaan skuad Harimau Selatan bagaimanapun hanya hadir selepas 30 minit perlawnan bermula selepas Ousmane Fane tertampan bola ke gawang sendiri.Jordi Amat kemudannya menambah jaringan JDT selepas menyudahkan tandukan Shane Lowry dalam kotak penalti untuk meletakkan pasukan selesa mendahului 2-0.Ketinggalan dua gol, skuad Harimau Kumbang dilihat bergelut mencari rentak apabila hanya berjaya melakukan percubaan dari jarak jauh selepas gagal menembusi kekentalan barisan pertahanan JDT dan ketangkasan penjaga gol Mohd Farizal Marlias.Bersambung babak kedua, JDT terus menggandakan asakan ke kubu lawan sebelum berhasil meledak gol ketiga apabila pemain sayap sensasi Arif Aiman Mohd Hanapi menyempurnakan penalti pada minit ke-49 yang diberikan pengadil selepas bola terkena tangan Mohammad Khairul Akmal Rokisham.Aksi JDT tambah rancak apabila menambah dua lagi jaringan masing-masing menerusi Corbin Ong  dan Muhammad Syafiq Ahmad.JDT akan membuat perhitungan menentang Selangor pada peringkat separuh akhir dalam misi mempertahankan kejuaraan.


F1 GP Monaco: Verstappen kukuhkan kedudukan sebagai pendahulu

MONACO, 29 Mei- Max Verstappen mendahului dari kedudukan petak utama hingga ke akhir perlumbaan untuk memenangi Grand Prix Monaco pada Ahad dan meningkatkan kedudukannya dalam kedudukan pemandu Formula One.Pemandu Red Bull dari Belanda itu menamatkan aksi dengan selesa di hadapan veteran Sepanyol Fernando Alonso yang memandu jentera Aston Martin manakala pemandu Perancis Esteban Ocon ketiga."Sangat bagus untuk memenanginya seperti yang kami lakukan hari ini dengan keadaan cuaca, kekal tenang dan bawa pulang kejuaraan,”kata Verstappen.Pencabar terdekat Verstappen dalam kedudukan pemandu, rakan sepasukannya Sergio Perez yang bermula di belakang grid bagaimanapun gagal mengutip sebarang mata apabila sekadar menamatkan saingan di kedudukan ke-16.Dalam perlumbaan yang dimeriahkan oleh beberapa siri ‘sentuhan’ antara jentera dan hujan sekejap-sekejap, pasangan Mercedes Lewis Hamilton dan George Russell, berada di tempat keempat dan kelima, dengan pelumba tuan rumah, Charles Leclerc di tempat keenam untuk Ferrari."Max memandu dengan sangat baik," kata Alonso, yang bermula di barisan hadapan. "Kami tidak mempunyai sebarang peluang.” -AFP


Azizulhasni raih emas keempat di Hong Kong

KUALA LUMPUR, 28 Mei- Jaguh berbasikal trek negara Datuk Mohd Azizulhasni Awang menikmati perlumbaan yang cemerlang di Hong Kong selepas meraih pingat emas keempatnya, malam tadi.Pada hari terakhir saingan Piala Trek Antarabangsa Hong Kong II 2023 yang berlangsung di Velodrom Hong Kong, Mohd Azizulhasni menyambar emas acara pecut lelaki menewaskan pelumba Korea Selatan Kang Seojun yang terpaksa berpuas hati dengan pingat perak, menurut www.uci.org.Mengiringi kejayaan Mohd Azizulhasni di podium adalah seorang lagi pelumba elit negara Muhammad Fadhil Mohd Zonis yang menamatkan perlumbaan di kedudukan ketiga untuk membawa pulang gangsa.Kejayaan dicipta The Pocket Rocketman itu merupakan emas keduanya di kejohanan itu selepas turut mengungguli acara keirin pada Sabtu.Sebelum itu, juara dunia keirin 2017 dan pemenang pingat perak keirin Sukan Olimpik Tokyo 2020 itu menyambar dua emas masing-masing dalam acara pecut serta keirin pada Piala Trek Antarabangsa Hong Kong yang hanya berlangsung sehari pada Jumaat lepas.Sementara itu, pelumba wanita negara Anis Amira Rosdi kempunan menaiki podium selepas menamatkan saingan final keirin di kedudukan keempat di belakang tiga pelumba Korea Selatan iaitu Lee Hye-jin (emas) diikuti Kim Ha-eun (perak) dan Cho Sun-young (gangsa).- BERNAMA


Belum rezeki Pearly-Thinaah di Masters Malaysia

KUALA LUMPUR, 29 Mei- Beregu wanita negara Pearly Tan-M.Thinaah kempunan untuk merangkul kejuaraan pertama mereka di laman sendiri meski berjuang berhabis-habisan selepas tewas pada aksi final Masters Malaysia 2023.Bertemu gandingan Korea Selatan, Baek Ha Na-Lee So Hee, beregu negara tampil selaku bukan pilihan.Pada set pertama ketika pasangan negara mendahukui 19-16, aksi terpaksa dihentikan seketika bagi memberi laluan kepada Pearly untuk mendapatkan rawatan akibat kecederaan di betis kirinya.Kesempatan itu dimanfaatkan sebaiknya, pasangan Korea Selatan untuk mengejar mata dan menamatkan saingan set pertama dengan kemenangan 22-20.Sokongan dan sorakan gemuruh penonton yang memenuhi Axiata Arena hari ini membakar semangat Pearly-Thinaah untuk bangkit menguasai perlawanan kedua dengan 21-8 untuk mengheret kepada perlawanan penentuan.Ketinggalan 10-16, pasangan negara cuba bangkit untuk mengejar kedudukan namun ternyata kehebatan wakil Korea Selatan itu lebih terserlah untuk menamatkan set penentuan dengan kemenangan 21-17 dalam saingan sepanjang satu jam 41 minit.Selaku naib juara, Pearly-Thinaah membawa pulang hadiah wang tunai AS$15,960 manakala juara, Ha Na-See Hoo memperolehi AS$33,180 berserta trofi.Kali terakhir beregu wanita meraih kejuaraan pada Masters Malaysia adalah pada edisi 2012 menerusi gandingan Chin Eei Hui-Wong Pei Tty yang menewaskan lawan dari Singapura Shinta Mulia Sari-Yao Leo 21-18, 21-18.Sementara itu, dalam acara beregu lelaki wakil negara Man Wei Chong-Tee Kai Wun turut tewas kepada pasangan Korea Selatan, Kang Min Hyuk-Seo Seung Jae .Tewas 15-21 di set pembukaan, pasangan negara bangkit di set kedua, untuk memenangi perlawanan dengan 22-20 sekali gus mengheret kepada aksi set penentuan.Selepas mendahului 11-10, pertarungan menjadi semakin sengit apabila terikat 18-18 sebelum pukulan Wei Chong mendarat sasar daripada garisan yang memberikan mata kemenangan 21-19 sekali gus terlepas gelaran juara kepada wakil Korea Selatan.


Selangor FC mara ke separuh akhir Piala FA

SEREMBAN, 28 Mei- Selangor FC mara ke peringkat separuh akhir Piala FA selepas membenam pasukan tuan rumah Negeri Sembilan FC (NSFC) 3-1 pada perlawanan suku akhir di Stadium Tuanku Abdul Rahman, Paroi di sini malam tadi.Permulaan yang cukup bertenaga dipamerkan kedua-dua pasukan apabila berhasil mencipta gol dalam tempoh tiga minit pertama permainan dengan Negeri Sembilan terlebih dahulu di hadapan menerusi tandukan tepat pemain import Muhammad Safwan Baharuddin selepas 43 saat aksi bermula.Skuad Gergasi Merah tidak menunggu lama untuk menyamakan kedudukan dengan rembatan kencang ketua pasukan Muhammad Mukhairi Ajmal Mahadi pada minit ketiga yang memanfaatkan gerakan dan hantaran tepat Mohamad Faisal Abdul Halim.Meskipun Negeri Sembilan terhimpit dengan kekurangan pemain import, namun pujian harus diberikan kepada skuad bimbingan K. Devan yang berhasil mencipta beberapa percubaan bahaya antaranya sepakan lambung pemain import Casagrande pada minit ke-39.Ketua Jurulatih Selangor FC, Tan Cheng Hoe menyifatkan perlawanan itu sebagai satu saingan sengit berdepan dengan pasukan tuan rumah."Ia satu persembahan dan satu perlawanan agak sengit untuk kita kerana dibolosi gol pada minit pertama. Ia sedikit sebanyak menjejaskan keyakinan pasukan dan kelancaran permainan di separuh masa pertama tetapi mentaliti ditunjukkan setiap pemain pada babak kedua cukup baik dan komited setiap minit perlawanan separuh masa kedua," katanya kepada pemberita di sini.Manakala, Ketua Jurulatih NSFC, K. Devan mengakui pasukan lawan mempunyai prestasi baik sementara pasukannya juga mampu bertahan dengan baik meskipun pasukan lawan menguasai permainan."Keseluruhan kita kalah kepada kumpulan lebih baik daripada kita. Itu kita mengakui dan saya rasa di separuh masa pertama kita bertahan baik walaupun pasukan Selangor menguasai permainan tetapi kita jarang beri peluang kepada mereka," katanya.


Datuk Azizulhasni, Nurul Izzah raih emas

KUALA LUMPUR, 27 Mei- Jaguh trek negara, Datuk Mohd Azizulhasni Awang terus melakar kecemerlangan apabila meraih emas acara pecut lelaki pada Piala Berbasikal Trek Antarabangsa Hong Kong, semalam.Pada perlumbaan berlangsung di Velodrom Hong Kong itu, penguasaan The Pocket Rocketman ternyata sukar digugat selepas dengan mudah menewaskan pelumba China Kang Shing Feng, yang terpaksa berpuas hati di tempat kedua.Seorang lagi pelumba negara Muhammad Shah Firdaus Sahrom berjaya meraih pingat gangsa selepas menewaskan pelumba Korea Selatan Kang Seojun, dalam aksi penentuan tempat ketiga dan keempat.Sementara itu, Nurul Izzah Izzati Mohd Asri mengiringi kejayaan kedua-dua pelumba negara tersebut, dengan turut mengungguli emas bagi acara pecut bagi kategori wanita.Pelumba berusia 20 tahun itu, menewaskan pelumba Korea Selatan, Park Jihae.

(Kang Shing Feng, Azizulhasni Awang dan Muhammad Shah Firdaus Sahrom/Foto FB Azizulhasni Awang)


'Tunggu pengumuman saya' ; Hamilton tenang hadapi spekulasi

MONACO, 27 Mei- Spekulasi mengenai perpindahan juara dunia F1 tujuh kali, Lewis Hamilton Ke Ferrari musim depan semakin hangat diperkatakan.Dengan kontraknya bersama pasukan Mercedes tamat akhir musim ini, perbualan ke mana destinasi seterusnya tidak dapat dielak.Menurut Pelumba Pasukan Mercedes, Lewis Hamilton, perkara itu bukanlah baru bagi dirinya.

"Bagi saya, ia perkara biasa apabila spekulasi timbul ketika rundingan kontrak sedang berjalan. Apa pun, ia mesti datang dari mulut saya sendiri," kata Hamilton.Menurut laporan, Ferrari sedia membuat tawaran kontrak bernilai 40 juta Pound untuk pelumba berusia 40 tahun itu untuk menjadi rakan sepasukan Charles Leclerc.Hamilton yang dalam pemburuan gelaran dunia kelapan, masih belum memenangi sebarang perlumbaan sejak 2021.Menjelang GP Monaco hujung minggu ini, Hamilton berada di kedudukan ke-4 senarai kejuaraan pemandu dengan 56 mata.-REUTERS


Kelayakan Piala Asia B-23 2024: Malaysia berdepan laluan berliku

KUALA LUMPUR, 25 Mei- Skuad bola sepak Bawah 23 Tahun (B-23) kebangsaan berdepan laluan berliku selepas diundi bersama gergasi Asia Tenggara Thailand pada aksi kelayakan Piala Asia B-23 2024, yang akan berlangsung di negara Gajah Putih itu pada 6 hingga 12 Sept ini.Pada majlis undian kejohanan dua tahun sekali itu yang diadakan di ibu negara hari ini, turut diundi bersama Malaysia dan Thailand dalam kumpulan H ialah Bangladesh dan Filipina.Anak buah E. Elavarasan dijadual akan bertemu Bangladesh pada 6 Sept, seterusnya Filipina (9 Sept) dan tuan rumah pada 12 Sept. Sebelas juara bagi setiap kumpulan dan empat naib juara terbaik akan menyertai hos, Qatar ke pusingan akhir Piala Asia B-23 yang akan berlangsung di negara Teluk itu pada 15 April hingga 3 Mei tahun hadapan.Sebagai rekod, tiga pasukan terbaik dalam pusingan akhir Piala Asia B-23 2024 akan layak ke Sukan Olimpik Paris yang dijadual berlangsung Julai hingga Ogos tahun depan.Persatuan Bola Sepak Malaysia (FAM) sebelum ini memutuskan tidak menghantar Skuad B-23 ke Sukan Asia 2022 di Hangzhou, China pada September ini, selepas tarikh pusingan Kelayakan Piala Asia B-23 2024 ditetapkan dalam bulan sama.- BERNAMA


Atlet pelapis bukan punca negara gagal raih sasaran pingat - Hannah

KUALA LUMPUR, 25 Mei - Kegagalan meraih sasaran pingat pada Sukan SEA Kemboja 2023 yang lalu bukanlah disebabkan atlet pelapis.Menteri Belia dan Sukan, Hannah Yeoh menjelaskan ia disebabkan keputusan Kemboja untuk tidak mempertandingkan beberapa acara harapan pingat emas kepada negara selain penyenaraian atlet import dan mengubah beberapa peraturan yang telah ditetapkan.

"Semalam saya telah menjalankan 'post mortem' bersama atlet yang telah terlepas pingat emas untuk mendengar dari atlet bukan sahaja jurulatih, cabaran yang mereka hadapi."Saya percaya dengan sifat terbuka ini semua cadangan ini kita akan laksanakan untuk memastikan Malaysia mempunyai peluang lebih cerah dalam temasya sukan SEA di Thailand nanti," katanya.Beliau menjawab soalan Ahli Parlimen Pasir Mas, Tuan Ahmad Fadhli Shaari di Dewan Rakyat.Tambah Hannah, beberapa strategi telah dirangka kementerian termasuk pelan jangka pendek dan jangka panjang termasuk menyediakan infrastruktur serta fasiliti latihan kepada acara sukan berpotensi.Turut di optimum, geran padanan bagi membolehkan atlet menyertai beberapa pertandingan bagi memperbaiki prestasi mereka.


Ketidakstabilan politik jejaskan Podium 2022

KUALA LUMPUR, 25 Mei - Ketidakstabilan politik negara dalam tempoh empat tahun telah menyebabkan 220 atlet negara tidak dapat meneruskan latihan.Menteri Belia dan Sukan, Hannah Yeoh berkata ini memandangkan tiada peruntukan khusus diberikan untuk pelaksanaan program latihan senior di bawah program Podium 2022.

"Setiap kali kita ada perubahan seperti ini, ada elaun tertangguh, gaji jurulatih juga tertangguh kerana bajet ini tidak ada."Ini memberi kesan kepada latihan mereka kerana ada yang perlu ke luar negara dan saya ada berbincang dengan atlet dan persatuan, betul mereka ada menyatakan dalam empat tahun ini sementara kita sibuk berpolitik dan negara-neara jiran kita telah maju ke hadapan," katanya dalam sesi soal jawab di Dewan Rakyat.Tambah Hannah, situasi itu telah menyebabkan MSN terpaksa menyusun semula program persediaan atlet ke arah temasya sukan utama bagi 2022 antaranya Sukan SEA Vietnam, Sukan Komanwel Birmingham dan Sukan Asia di Hangzhou, China.MSN juga katanya terpaksa mengagih dan menggunakan peruntukan dalaman bagi memastikan elaun latihan atlet serta gaji jurulatih diteruskan tanpa penangguhan agar tidak menjejaskan prestasi atlet yang sedang dalam latihan.


Yusri Che Lah ketua jurulatih sementara Perak FC

(Perak FC untuk tidak lagi menggunakan khidmat Datuk Lim Teong Kim sebagai ketua jurulatih pasukan tersebut)

IPOH, 25 Mei- Susulan keputusan kelab bola sepak Perak FC untuk tidak lagi menggunakan khidmat Datuk Lim Teong Kim sebagai ketua jurulatih.Ketua Pegawai Eksekutif Perak FC, Bobie Farid Shamsudin berkata keputusan itu dibuat selepas mengambil kira prestasi pasukan dalam saingan Liga Super."Tapi sebenarnya bukan pada keputusan sahaja, sebenarnya mereka berkait rapat dengan banyak perkara sebab kita ada juga PFC2, kita ada PFC3."Jadi maksud kestabilan dalam kenyataan kami merangkumi semua. Terutama unjuran yang kita buat bersama beliau (Teong Kim) dari awal musim. Kita tengok apa yang dirancang tidak dapat direalisasikan," kata Bobie Farid ketika dihubungi RTM.Menerusi kenyataan di media sosial, Perak FC mengumumkan Teong Kim tidak lagi bersama pasukan itu bagi saingan Liga Super musim ini.Jurulatih Perak FC II, Yusri Che Lah akan mengambil alih tugas selaku ketua jurulatih sementara.Bawah bimbingan Teong Kim, Perak FC hanya mencatat dua kemenangan, tiga seri dan tujuh kekalahan menyaksikan skuad The Bos Gaurus berada di kedudukan ke-11 liga.

(Jurulatih Perak FC II, Yusri Che Lah akan mengambil alih tugas selaku Ketua Jurulatih Sementara untuk masa terdekat)


Liga Super: TFC menang tipis

KUALA TERENGGANU, 25 Mei-Terengganu FC (TFC)berjaya menewaskan Penang FC 1-0 di halaman sendiri.Pada aksi yang dilangsungkan di Stadium Sultan Mizan Zainal Abidin semalam menyaksikan kedua-dua pasukan buntu bagi mencari jaringan.TFC dilihat lebih mendominasi perlawanan pada separuh masa pertama.Bersambung babak kedua, penyerang gantian, Engku Nur Shakir yang dimasukkan oleh Ketua jurulatih TFC, Tomislav Steinbrucker berjaya menjaringkan gol kemenangan skuad Sang Penyu pada minit ke-74 selepas mendapat lorongan bola daripada Sony Norde.TFC terus menggandakan asakan pada babak kedua ke kubu skuad Pulau Mutiara, namun kecekapan penjaga gawang, Azfar Arif berjaya menyelamatkan pasukannya daripada mengalami jumlah bolos yang lebih besar.Ketua Jurulatih TFC, Tomislav Steinbrucker ternyata berpuas hati dengan persembahan pemain-pemain muda pasukan itu yang bermain dengan baik pada perlawanan berkenaan."Engku Nur Shakir bermain dengan baik. Saya memasukkan pemain muda dalam perlawanan ini kerana kami memerlukan kudrat pemain-pemain muda."Kesemua pemain muda ini perlu diberi peluang beraksi", katanya yang ditemui pemberita selepas perlawanan.Kemenangan ke atas Penang FC membolehkan skuad Penyu melonjak ke kedudukan ketujuh carta liga super, manakala Penang FC di kedudukan kesembilan liga.TFC dijadualkan bakal bertemu Perak FC pada 3 Jun nanti, sementara Penang Fc menanti kunjungan JDT di Stadium Bandaraya.


KUALA TERENGGANU, 26 Mei- Setelah dua tahun membuat persediaan awal, Terengganu optimis untuk meletakkan sasaran awal bagi meraih sebarang warna pingat di pentas Kejohanan Baseball 5 Terbuka Kebangsaan yang dijadualkan berlangsung selama tiga hari bermula Sabtu ini di Ipoh, Perak.

Walaupun tidak ingin meletakkan sebarang sasaran tinggi bagi penyertaan pertama mereka di pentas tertinggi kebangsaan, namun ketua jurulatih Terengganu Muhammad Muhairi Jasmani melihat kelebihan tetap memihak kepada mereka dengan taktikal yang telah dirancang.Wilayah Persekutuan Kuala Lumpur, Selangor dan Johor merupakan antara pasukan pilihan bagi kejohanan ini nanti yang perlu diberi perhatian untuk percaturan kejuaraan.Terengganu mempertaruhkan sebahagian besar pemain sofbol yang pernah beraksi di kejohanan-kejohanan domestik dilihat tidak memberi sebarang masalah walaupun disiplin acara ini tidak menggunakan kayu pemukul bola namun masih hampir sama dengan konsep permainan sukan sofbol.Untuk rekod, Baseball5 merupakan salah satu acara sukan bawah kawal selia badan induk kebangsaan Persatuan Sofbol Malaysia yang kini dalam usaha untuk mengintai slot ke Sukan Olimpik Remaja 2026 di Dakar, Senegal."Bila atlet kita ini untuk pergi peringkat kebangsaan kita harapkan supaya sasaran pingat kita meletakkan bahawa sekurang-kurangnya kita dapat melayakkan diri ke peringkat separuh akhir. "Sebab ini adalah kali pertama, sasaran kita kena ada. Jadi saya sebagai jurulatih saya meletakkan bahawa atlet-atlet saya untuk ke peringkat separuh akhir atau akhir itu adalah bonus untuk kami sebenarnya," kata Muhammad Muhairi.

(Muhammad berkata Terengganu sasar pingat Baseball5 Terbuka Kebangsaan)


Piala Itali:  Martinez bantu Inter kekalkan kejuaraan

ROME, 25 Mei-Dua jaringan Lautaro Martinez berjaya membantu Inter Milan menewaskan Fiorentina 2-1 bagi menjuarai Piala Itali pada Rabu.Pada perlawanan yang berlangsung di Stadio Olimpico, Fiorentina mengejutkan Inter dengan gol pendahuluan pada minit ke-3 perlawanan separuh masa pertama.Martinez kembali menyamakan kedudukan pada minit ke-29 sebelum menjaringkan gol kemanangan pada minit ke-37. "Saya gembira kerana memenanagi pelbagai trofi dalam tempoh dua tahun."Kami bermula dengan persembahan hambar pada 15 minit pertama perlawanan.Namun kami berjaya lakukan yang sepatutnya kami lakukan", kata Martinez kepada Mediaset.Kejayaan menjuarai Piala Itali itu meletakkan Inter sebaris dengan pasukan AS Roma yang telah memenangi Piala itu sembilan kali.Sementara itu, juara enam kali Piala Itali itu yang dikecewakan Inter masih lagi berpeluang menamatkan musim ini dengan kejayaan cemerlang dengan mara ke final Piala Liga Konferensi Europa yang bakal berlangsung Jun depan.Pada perlawanan itu nanti, Fiorentina bakal bertemu kelab Inggeris, West Ham.Jurulatih Fiorentina, Vicenzo Italiano berkata pasukannya perlu bersedia da fokus kepada aksi final itu."Kami perlu berehat bagi perlawanan tersebut. "Kami perlu mencuba untuk membawa pulang piala berkenaan ke Itali", kata Vicenzo.-AFP


JDT lebur rekod tanpa kalah Sri Pahang FC

LARKIN, 25 Mei- Harimau Selatan berjaya mengekalkan rekod tanpa Kalah di halaman sendiri dengan membenam Skuad Tok Gajah 2-0 di Stadium Sultan Ibrahim.Ia sekali gus meleburkan rekod tanpa kalah Sri Pahang FC pada aksi Liga Super malam tadi. Kemenangan skuad kendalian Estaban Solari meletakkan Johor Darul Takzim (JDT) kekal di puncak liga selepas mencipta kemenangan ke-12 berturut-turut.JDT menguasai perlawanan pada babak pertama dengan beberapa cubaan daripada gandingan trio Bergson da Silva, Fernando Forestieri dan Arif Aiman Hanapi, namun berjaya dipatahkan pertahanan skuad kendalian Fandi Ahmad. Pada minit ke-40 percubaan pemain tengah JDT Afiq fazail hampir berjaya menjaringkan gol sulung JDT namun berjaya ditampan penjaga gol Muhammad Zarif Irfan. Bergson berjaya membuka jaringan hasil hantaran Forestieri pada minit akhir babak pertama yang meletakkan JDT di hadapan.Babak kedua belangsung dengan Skuad Tok Gajah diberi tekanan bertali arus sekali gus membuatkan Sri Pahang membuat perubahan taktikal dengan lebih banyak bertahan.Jelas ia berhasil dan menyukarkan jentera serangan JDT untuk menambah jaringan. Bagaimanapun situasi itu tidak kekal lama apabila Arif Aiman berjaya menghantar bola kepada Forestieri sekali gus membuka ruang JDT menambah satu lagi jaringan pada minit ke-74.Keputusan kekal 2-0 hingga tamat perlawanan.

(Perlawanan JDT menentang Sri Phang di Stadium Sultan Ibrahim)


Skuad hoki remaja lelaki langkah kanan, belasah Uzbekistan 8-1

(Skuad hoki ramaja lelaki Kebangsaan meraih kemenangan pertama di Piala Remaja Asia/FOTO Ihsan Persekutuan Hoki Asia)

KUALA LUMPUR, 24 Mei - Skuad hoki remaja lelaki kebangsaan memulakan kempen Kejohanan Piala Remaja Asia 2023 dengan bergaya selepas membelasah Uzbekistan 8-1 pada aksi pembukaan Kumpulan B di Salalah, Oman.Pada aksi di Kompleks Belia Sultan Qaboos, skuad muda negara bimbingan Muhamad Amin Rahim mudah mendahului 3-0 di suku pertama menerusi penyudah pukulan sudut penalti T. Perabu pada minit ketujuh dan kesembilan diikuti gol ketiga hasil jaringan padang Alfarico Lance Liau Jr pada minit ke-12.Perabu menikmati malam cemerlangnya dengan mencipta hatrik apabila menyempurnakan pukulan sudut penalti pada minit ke-18 untuk gol keempat negara sebelum Shahmie Irfan Suhaimi dan Che Nur Aqilrullah Che Mohd Khairulzi Anwar menjadikan kedudukan 6-0 selepas masing-masing meledak gol padang pada minit ke-26 dan pukulan sudut penalti seminit kemudian.Dua jaringan padang oleh Mughni Mohamad Kamal dan Muhammad Adam Ashraf Mohd Johari masing-masing pada suku terakhir permainan menambah derita pasukan lawan sebelum mereka berjaya memperoleh gol sagu hati menerusi Shavkatjon Kakhramonov lima minit sebelum perlawanan tamat.Mengulas mengenai kejayaan 8-1 diraih pasukan remaja kebangsaan, Muhamad Amin berkata anak buahnya berjaya tampil dengan aksi yang baik untuk mengutip tiga mata pertama dan berharap semua pemain terus kekal fokus menjelang aksi kedua menentang Bangladesh, esok.

“Esok (hari ini) kami berehat dan kami akan menggunakannya untuk menganalisis kelemahan dan kekuatan pasukan, selain mengkaji kelemahan dan kekuatan pasukan Bangladesh sebagai persediaan kami untuk bertemu mereka pada aksi kedua,” katanya dalam kenyataan Konfederasi Hoki Malaysia (KHM).Skuad remaja negara akan menentang Korea Selatan pada 27 Mei dan menutup saingan kumpulan bertemu Oman (29 Mei) dengan harapan berjaya menduduki dua posisi teratas untuk mara ke peringkat separuh akhir.Malaysia melakar sejarah apabila muncul juara Kejohanan Hoki Piala Remaja Asia buat julung kali pada 2012 sekali gus menamatkan penantian 20 tahun untuk merangkul kejuaraan itu selepas mengalahkan Pakistan 2-1 pada perlawanan akhir di Stadium Hoki Bukit Serindit, Melaka. - BERNAMA


NSFC-Kelantan FC kongsi mata di Paroi

SEREMBAN,24 Mei-Pasukan Negeri Sembilan FC (NSFC) terpaksa akur dengan kutipan satu mata apabila berkongsi jaringan 3-3 dengan Kelantan United pada saingan Liga Super di Stadium Tuanku Abdul Rahman, Paroi malam tadi.Bermain di hadapan penyokong sendiri, pasukan pelawat Kelantan United terlebih dahulu membuka jaringan menerusi pemain import ose Elmer Porteria pada minit ke-14 akibat kesilapan pertahanan tuan rumah.Kelantan United menggandakan jaringan menerusi Muhammad Syazwan Salihin pada minit ke-32 yang melakukan rembatan menewaskan penjaga gol NSFC, Sikh Izhan Nazrel Sikh Azman.Tersentak dengan jaringan itu, NSFC bangkit dengan jaringan pertama pasukan oleh Shahrel Fikri Md Fauzi selang empat minit kemudian.Babak pertama berakhir dengan kedudukan 2-1.Bersambung pada babak kedua, NSFC memperkemaskan permainan dan menguasai perlawanan menerusi hantaran dan larian-larian pantas Selvan Anbualagan. Namun, ketumpulan jentera serangan menyukarkan tuan rumah bagi mencipta jaringan.Usaha gigih NFSC membuahkan hasil selepas pemain gantian, Mohd Hafiz Ramdan menjaringkan gol kedua pada minit ke-71 hasil rembatan kencang dari luar kotak penalti.Keputusan tersebut tidak bertahan lama selepas Kelantan United dihadiahkan sepakan penalti pada minit ke-80 yang disempurnakan ketua pasukan, Indra Putra Mahayudin.Ketika semuanya nampak seperti akan berakhir, pemain import ilemon Anyie Standly berhasil menyamakan kedudukan pada minit-minit akhir permainan bagi memastikan tuan rumah tidak pulang dengan tangan kosong.Sementara itu, Ketua Jurulatih NSFC, K. Devan yang ditemui selepas perlawanan berkata kelemahan barisan pertahanan menyebabkan anak didiknya sekadar meraih keputusan seri pada perlawanan tersebut. "Saya melihat kelemahan di bahagian pertahanan menyebabkan kita seri kali ini."Meski pun, pertahanan bermain tidak baik, kita berjaya bangkit bagi menyamakan kedudukan", kata Devan.Bagi Pembantu urulatih Kelantan United, Nazrulerwan Makmor pula menyifatkan prestasi yang ditunjukkan anak-anak buahnya semakin baik pada setiap perlawanan."Sasaran kita adalah untuk kekal pada Liga Super tahun ini."Pasukan ini semakin menunjukkan prestasi peningkatan pada setiap perlawanan. Cuma para pemain perlu fokus pada setiap permainan", kata Nazrulerwan.Keputusan seri itu menyaksikan NSFC kekal di tangga ketujuh liga sementara Kelantan United kekal berada di tangga tercorot liga.


Philippoussis 'bercerai' dengan Tsitsipas

(Mark Philippoussis (KIRI) bersama Stefanos Tsitsipas)

SYDNEY, 24 Mei- Mark Philippoussis tidak lagi membantu melatih pemain nombor lima dunia Stefanos Tsitsipas, sambil menyifatkan perpisahannya sebagai pengakhiran 'perjalanan yang hebat'.Philippoussis menyertai bapa Tsitsipas, Apostolos dalam kotak jurulatih pada separuh kedua musim lalu dan membantu membimbing pemain Greece itu ke final Terbuka Australia.Tsitsipas, yang ditewaskan pada perlawanan akhir oleh Novak Djokovic, sebelum ini memuji impak yang dibawa Philippoussis.Tetapi Philippoussis berusia 46 tahun, bekas finalis Wimbledon dan Terbuka AS menulis di Instagram bahawa kerjasamanya dengan Tsitsipas sudah berakhir, beberapa hari sebelum Terbuka Perancis.Bagaimanapun dia tidak memberitahu mengapa tindakan itu diambil."Terima kasih atas peluang menjadi sebahagian daripada pasukan anda," kata Philippoussis pada Selasa."Ia adalah satu perjalanan dan pengalaman yang hebat, dan saya berbangga dengan apa yang kami capai bersama dalam masa singkat yang kami ada."Saya mendoakan kesihatan, kebahagiaan dan kejayaan untuk masa depan anda, dalam dan di luar gelanggang!"Bapa Tsitsipas kekal sebagai jurulatih utamanya.-AFP

(Mark Philippoussis (KIRI) ketika sesi latihan dengan Stefanos Tsitsipas)


Honda kembali ke F1 pada 2026 sebagai pengeluar enjin Aston Martin

PARIS, 24 Mei- Honda akan kembali ke Formula One sebagai pengeluar enjin untuk pasukan Aston Martin pada 2026. Perkongsian itu mewakili satu langkah yang sangat penting dalam matlamat pasukan yang dibuat pada 2021, untuk bersaing dalam kejuaraan dalam tempoh lima tahun. Langkah tersebut juga dilihat sebagai pusingan U bagi Honda yang menarik diri daripada F1 pada penghujung 2021.Perkongsian itu, yang diumumkan pada Rabu, akan eksklusif untuk Aston Martin yang kini dibekalkan dengan enjin pelanggan oleh Mercedes, yang mana mereka juga mendapatkan kotak gear dan penggantungan mereka.Ketua Pegawai Eksekutif kumpulan Aston Martin, Martin Whitmarsh, yang merupakan ketua pasukan McLaren antara 2008 dan 2014, menekankan mengapa mereka memerlukan perjanjian pengeluar dengan Honda. Whitmarsh percaya bahawa keupayaan untuk bersaing di hadapan memerlukan pengeluar enjin dan dengan itu pasukan itu membawa semua bahagian untuk pembuatan secara dalaman di kilang baharu dan kemudahan terowong angin mereka di Silverstone, yang akan beroperasi sepenuhnya tahun ini."Ia satu cabaran besar," katanya. “Ini mengenai pembesaran pasukan. Anda berhasrat untuk menang dalam F1, itu bermakna mengalahkan rakan kongsi sedia ada dan untuk melakukan itu kita perlu berdikari.“Sifat F1 ialah jika anda mahu menang ia bermakna mengalahkan Mercedes dan amat sukar untuk mengalahkan organisasi sebaik Mercedes jika anda bergantung kepada mereka untuk harta intelek, kemudahan dan komponen. Kami berada di sini untuk menang dan oleh itu anda perlu mempunyai integrasi lengkap kemudahan, proses dan pendekatan.”Aston Martin menikmati pembukaan yang sangat kompetitif untuk musim 2023, mereka berada di tempat kedua di belakang Red Bull, dengan Fernando Alonso telah menduduki empat tempat ketiga dalam lima perlumbaan. Alonso mempunyai peluang sebenar untuk meraih kemenangan F1 pertamanya selama sedekad hujung minggu ini di Grand Prix Monaco yang sepatutnya sesuai dengan kekuatan jenteranya.Enam pengeluar yang telah mendaftar sebagai pembekal unit kuasa untuk jangka masa 2026-2030 ialah Honda, Mercedes, Red Bull Ford, Ferrari, Alpine dan Audi. Red Bull akan menyertai Ford pada 2026 sebagai rakan kongsi mereka dalam pembuatan enjin di loji janakuasa mereka di Milton Keynes.Pada ketika ini Haas (enjin Ferrari), McLaren (Mercedes) dan Williams (Mercedes) masih belum mengesahkan pengeluar enjin untuk 2026 tetapi Honda berkata mereka tidak bercadang untuk menjadi pembekal kepada pasukan lain. -AFP


Jepun sasar suku akhir Piala Dunia Ragbi

TOKYO, 24 Mei- Ketua jurulatih pasukan ragbi Jepun, Jamie Joseph mengumumkan senarai 36 pemain untuk menghadapi perlawanan ujian dalam kempen menuju ke Piala Dunia beberapa bulan lagi.Jepun menyasarkan sekurang-kurangnya mara sehingga ke peringkat suku akhir di Perancis, setelah mengejutkan Ireland dan Scotland dalam perjalanan mereka ke suku akhir di laman empat tahun lalu.Joseph memilih sembilan pemain yang tidak pernah beraksi di Piala Dunia selain beberapa pemain veteran seperti pemain sayap Kotaro Matsushima dan pemain flank Michael Leitch dan Kazuki Himeno.Turut dipanggil ke kem latihan pusat, kapten ketika Piala Dunia 2019, Pieter Labuschagne.Joseph akan meletakkan pemainnya di dua kem latihan sebelum perlawanan menentang New Zealand XV dan perlawanan ujian menentang Samoa, Tonga dan Fiji.Mereka kemudian akan menentang Itali di tempat lawan sebelum memulakan kempen Piala Dunia menentang Chile di Toulouse pada 10 September.Joseph kelahiran New Zealand berkata dia akan cuba 'membawa pasukan itu ke tahap yang optimum'.Beliau juga berkata mereka akan 'berusaha untuk membina semula hubungan yang kukuh dalam pasukan menjelang tahun yang sangat menarik dan mencabar'.“Kami mempunyai banyak kerja untuk dilakukan ketika kami membuat persiapan untuk perlawanan akan datang di Jepun dan kemudian ke Itali, sebelum kami menuju ke Perancis untuk Piala Dunia,” kata Joseph dalam satu kenyataan.Jepun juga akan menentang England, Samoa dan Argentina dalam Kumpulan D di Piala Dunia.-AFP

( Pieter Labuschagne masih berada dalam radar Joseph untuk kekal bersama The Brave Blossom)


La Liga: Valladolid cerahkan harapan untuk kekal

VALLADOLID, 24 Mei-Paukan Real Valladolid mencerahkan peluang bagi kekal di saingan La Liga selepas menewaskan juara liga, Barcelona 3-1.Pada perlawanan yang berlangsung di Jose Zorilla Stadium itu, menyaksikan pasukan tuan rumah mendahului Barcelona pada minit ke-2 selepas pertahanan, Andreas Christensen tertanduk bola masuk ke gawang sendiri.Valladolid terus menggandakan asakan ke kubu pertahanan Barcelona bagi memburu gol sebanyak mungkin.Usaha tersebut berbaloi dan Valladolid menambah gol kedua pada minit ke-22 hasil sepakan penalti Cyle Larin selepas pemain sayap Valladolid, Gonzalo Plata dijatukan pertahanan barcelona di dalam kotak penalti menjadikan kedudukan 2-0 sehingga tamat separuh masa pertama.Bersambung babak kedua, Valladolid terus meningkatkan tekanan dengan beberapa serangan dan percubaan menarik.Gol ketiga Valladolid hadir pada minit ke-73 hasil jaringan pemain sayap Gonzalo Plata hasil serang balas menarik.Barcelona yang telah ditabalkan sebagai juara liga minggu lalu berjaya mendapatkan gol saguhati menerusi penyerang Robert Lewandowski yang juga penjaring terbanyak liga pada minit ke-84.Pada perlawanan tersebut, Pengurus Barcelona, Xavi Henandez menurunkan perancang tengah termuda pasukan berusia 20 tahun bagi bermain perlawanan pertamanya buat kelab berkenaan.Kemenangan tersebut meletakkan Valladolid berada di tangga ke-17, tiga mata daripada zon penyingkiran liga-AFP

(Aksi Real Valladolid dan Barcelona pada perlawanan semalam/FOTO AFP)


Liga Super: Skuad Sang Badak lanyak Perak

KOTA KINABALU, 25 Mei-Perak FC terus dirundung malang apabila tewas 3-1 ditangan Sabah FC malam tadi.Pada perlawanan yang berlangsung di Stadium Likas itu, pasukan Sabah dilihat melancarkan serangan bertubi-tubi ke kubu Perak sebaik sahaja wisel permainan ditiupkan.

Pasukan Sabah tidak menunggu lama bagi mendapatkan gol pertama pada minit ke-4 hasil jaringan Darren Lok yang menyambar bola selepas percubaan Dominic Tan terkena tiang gol.Pasukan Sabah terus menambah gol kedua hasil jaringan pemain import dari Korea Park Taesu minit ke-32 selepas mendapat bola hasil keadaan kelam-kabut di dalam kotak penalti pasukan Perak.Sabah terus mendominasi permainan separuh masa pertama dan berjaya menjaringkan gol ketiga hasil tandukan ketua pasukan, Baddrol Bakhtiar berpunca daripada hantaran lintang Jailaton Paraiba pada minit ke-41 menjadikan kedudukan 3-0 pada separuh masa pertama.Bersambung aksi di separuh masa kedua, Perak yang melakukan tiga pertukaran pemain tampil dengan lebih bertenaga.Kemasukan Harith Naem dan Wan Zack Haikal berjaya mengubah corak permainan Perak FC dengan asakan bertali-arus ke gawang Sabah FC yang dikawal oleh Damien Lim.Hasilnya, Perak berjaya mendapat gol saguhati melalui Harith Naem pada minit ke-82 yang berjaya memperdaya pertahanan Sabah.Kemenangan tersebut meletakkan Sabah FC ditangga keempat liga denga 24 mata, manakala Perak FC kekal ditangga ke-11 liga dengan 9 mata.

(Pemain Import Sabah, Park Taesu ceria menjaringkan gol kedua Sabah/FOTO RTM)


Tat Meng galas tugas besar bimbing Zii Jia

KUALA LUMPUR, 23 Mei - Bekas pemain kebangsaan, Wong Tat Meng diumum sebagai jurulatih baharu pemain perseorangan lelaki negara, Lee Zii Jia.Bekas pemain berusia 56 tahun itu dilantik sebagai Pengarah Kejurulatihan Team LZJ dalam usaha membantu jaguh badminton negara itu untuk melayakkan diri ke Olimpik Paris 2024.Team LZJ mengumumkan perkara itu menerusi laman Twitter rasminya hari ini.“Beliau akan mula melatih Zii Jia sebaik sahaja proses pemindahannya dari Hong Kong ke Malaysia selesai.“Tugas pertama jurulatih Tat Meng ialah menyediakan satu program yang dapat membantu Zii Jia mencapai prestasi konsisten, memperbaiki ranking dunia dan juga layak ke Sukan Olimpik Paris 2024,” menurut kenyataan itu.

(Bekas pemain kebangsaan, Wong Tat Meng)

Tat Meng mempunyai banyak pengalaman berkaitan kejurulatihan selain pernah bersama pasukan kebangsaan Malaysia, Indonesia, Scotland, Korea Selatan, dan Hong Kong.Beliau juga berjaya membawa skuad wanita Korea Selatan ke Piala Uber 2022 di Impact Arena di Thailand tahun lepas.Sejak tidak bersama dengan bekas jurulatihnya Indra Wijaya dari Indonesia pada November tahun lalu, Zii Jia beraksi tanpa jurulatih.


Guna semula gelanggang sukan, IOC puji China - IOC

LAUSANNE, 23 Mei- Pengalaman dalam penggunaan semula gelanggang stadium pertandingan oleh China mampu menjadi teladan untuk penganjuran Sukan Olimpik edisi yang seterusnya.Itu pandangan Presiden Jawatankuasa Olimpik Antarabangsa (IOC), Thomas Bach.Jelas beliau, kemudahan sukan Olimpik di China bukan sahaja digunakan semula tetapi dibuka kepada awam. Sementara stadium-stadium Sukan Olimpik Beijing pula dipenuhi pengunjung yang melakukan aktiviti ais dan salji pada musim sejuk yang baru berlalu ini.Dalam pada itu, mengulas mengenai Sukan Asia yang bakal diadakan di bandar Hangzhou dengan tema “Heart to Heart, @Future”.Bach berpendapat bahawa slogan itu selaras dengan moto Olimpik yang menggalakkan golongan belia untuk bersatu padu dan bersama-sama menuju ke masa hadapan.-REUTERS


Tiger Woods tarik diri Terbuka AS

GEORGIA, 23 Mei- Bekas jaguh dunia, Tiger Woods tidak akan menyertai kejohanan golf Terbuka Amerika Syarikat pada bulan depan.Perkara tersebut dimaklumkan oleh penganjur kejohanan tersebut.Woods ketika ini dalam proses pemulihan selepas menjalani pembedahan baru-baru ini.Sebelum ini, pemain itu terpaksa menarik diri pada kejohanan Masters kerana kecederaan dan terpaksa menjalani pembedahan di bahagian kakinya pada bulan lepas.Woods juga dilaporkan tidak dapat beraksi pada Kejohanan PGA bulan Mei yang menjadi tumpuan pemain handalan dunia. Kecederaan lama yang dialami pemain itu turut membataskan Woods untuk beraksi dalam kejohanan besar pada 2021.Kejohanan Terbuka Amerika Syarikat dijadual berlangsung pada 15 hingga 18 Jun di California.- REUTERS


Skuad pelayaran para Terengganu perlu dana ke Kejohanan Dunia

KUALA TERENGGANU, 23 Mei- Skuad pelayaran para Terengganu bakal terlepas peluang menyertai Kejohanan Pelayaran Dunia (Sailing World Championship The Hague 2023) yang dijadualkan berlangsung di The Hague, Belanda apabila dilaporkan tidak mempunyai dana mencukupi untuk menghantar pasukan ke sana.Selepas memulakan program latihan sejak setahun lalu, skuad pelayaran para Terengganu mula mendapat perhatian badan induk dunia (World Sailing) untuk mewakili negara ke pentas dunia itu, Ogos nanti.Namun kekangan penajaan bagi menampung perbelanjaan pasukan dilihat menjadi cabaran pertama yang perlu dihadapi mereka.Ketua Jurulatih Pelayaran Terengganu, Abdul Rani Idris berkata skuad para memerlukan dana berjumlah RM45,000 untuk menghantar pasukan yang terdiri daripada dua atlet dan seorang pegawai ke The Hague."Memang kita akan hantar pasukan ke sana (Kejohanan Dunia) namun, mungkin akan batal kerana dana tidak mencukupi. Persatuan telah pun memutuskan untuk menghantar Wan Mohd Adli Wan Mohd Razin dan Norafzainizan Mustalib bersama jurulatih Mustafah Junell"katanya.Tambah Abdul Rani, mereka akan mengambil bahagian dalam acara Hansa 303, '1 person non-technical' bagi kedua-dua kategori lelaki dan wanita.

Sementara itu, Presiden Persatuan Pelayaran Negeri Terengganu yang merupakan bekas Pengarah Majlis Sukan Negeri Terengganu, Ibnu Amin Busu menjelaskan pendedahan bertaraf tinggi sewajarnya harus diambil peluang yang dilihat mempunyai peluang cerah dan terbukti buat Malaysia untuk muncul kuasa besar sukan para di pentas dunia."Jadi kita sekarang ini dalam usaha untuk mencari dana untuk menghantar atlet dan mungkin seorang jurulatih untuk sama-sama ke kejohanan tersebut. Insya-Allah jika kita berjaya mencari dana kita akan menghantar atlet tersebut,"kata Ibnu Amin.Beliau ditemui pemberita pada Majlis Sambutan Hari Raya Aidilfitri sekali gus menutup tirai Kejohanan Liga Layar Terengganu Siri 3 yang telah berlangsung di Tanjung Gelam, Kuala Nerus.Pada kejohanan itu juga turut dipertandingkan adalah perlumbaan melibatkan bot bagi kategori Hansa Access 2.3 di mana merupakan acara melibatkan atlet-atlet orang kurang upaya(OKU) di Terengganu.

(Presiden Persatuan Pelayaran Negeri Terengganu,Ibnu Amin Busu)

(Sekitar kemeriahan Majlis Sambutan Hari Raya Aidilfitri dan penutup Kejohanan Liga Layar Terengganu Siri 3 )


STL 2023: Melaka Titans guna kudrat 'junior senior'

(Majlis Memperkenalkan Pemain Melaka Titans bagi Kejohanan STL 2023 turut dihadiri Exco Belia, Sukan dan NGO Melaka, VP Shanmugam dan Presiden PASTAM Datuk Akramuddin Abdul Aziz)

MELAKA, 23 Mei- Skuad sepak takraw, Melaka Titans  menjanjikan saingan lebih sengit pada Liga Sepak Takraw (STL) edisi 2023, yang akan berlangsung di Kuala Kangsar, Perak mulai 26 Mei hingga 5 Ogos ini.Ketua Jurulatih Melaka Titans, Khairul Anwar Ibrahim berkata, barisan pemain yang terdiri daripada gabungan pemain muda dan bekas pemain kebangsaan dijangka dapat 'menambah perisa' dalam saingan kali ini.Sementara itu, bercakap mengenai sasaran, beliau berharap perancangannya kali ini menjadi dan Melaka Titans dapat berada di kedudukan empat terbaik."Kalau ikutkan saya tidak anggap itu satu kelemahan pada pasukan Melaka jadi saya memang panggil mereka dan saya percaya dengan kelebihan yang mereka ada ."Pengalaman mereka beraksi di peringkat kebangsaan dan juga antarabangsa saya tagih, dengan harapan mereka dapat membantu pemain-pemain muda daripada Melaka," katanya.Beliau berkata demikian ketika ditemui pemberita selepas Majlis Memperkenalkan Pemain Melaka Titans bagi Kejohanan Liga Sepak Takraw (STL) 2023 di sebuah hotel di Jalan Hang Tuah.Hadir sama, Exco Belia, Sukan dan NGO Melaka, VP Shanmugam dan Presiden Persatuan Sepak Takraw Melaka (PASTAM)  Datuk Akramuddin Abdul Aziz.Mengulas lanjut katanya, beliau yakin dengan potensi pemain muda yang akan membarisi skuad Melaka sekaligus menjadi kebanggan buat peminat sukan itu.

(Ketua Jurulatih Melaka Titans, Khairul Anwar Ibrahim)


Ligue 1: PSG semakin hampir rangkul kejuaraan

PARIS, 23 Mei-Dua jaringan Kaylian Mbappe membantu Paris Saint Germain (PSG) semakin hampir bagi merangkul kejuaraan liga pada Ahad apabila menewaskan Auxerre 2-1.Kemenangan itu meletakkan pasukan itu kini di tangga teratas liga berkelebihan enam mata dengan baki dua perlawanan.Pada perlawanan yang berlangsung di Stadium de l'Abbé-Deschamps itu, PSG menjaringkan gol pertama pada minit ke-6 hasil kesilapan pemain pertahanan tuan rumah, Fabian Ruiz yang terhantar bola ke belakang menyebabkan Kaylian Mbappe mengambil peluang dengan memintas hantaran tersebut dan menggelecek beberapa pemain Auxerre sebelum melepas rembatan padu di sebelah kiri gawang gol tuan rumah.

Pada minit ke-8 perlawanan, Mbappe sekali lagi menyudahkan umpanan Lionel Messi dengan rembatan di penjuru kiri gawang Auxerre bagi menjadikan kedudukan perlawanan 2-0.Pasukan tuan rumah, Auxerre yang tersentak dengan jaringan berkenaan melancarkan serangan bertali arus ke kubu PSG dan hampir membuka jaringan menerusi rembatan Rayan Raveloson yang singgah di palang pada minit 37 separuh masa pertama.Usaha tidak mengenal lelah tuan rumah akhirnya berhasil apabila Lassine Sinayoko berjaya mendapatkan gol saguhati buat Auxerre dengan gol tunggal pasukan berkenaan.Jurulatih PSG, Christophe Galtier menganggap PSG perlu tenang dan fokus kepada baki dua perlawanan akan datang bagi mempertahankan kejuaraan liga yang dimenangi tahun lalu."Kami perlu menang dalam perlawanan seterusnya agar kami dapat mendakap trofi kejuaraan di halaman sendiri pada hari terakhir perlawanan", kata Galtier kepada Amazon Prime.Galtier dan PSG dikritik sebelum ini, ekoran prestasi merundum pada separuh musim kedua dengan enam kekalahan liga dan ditunjukkan jalan keluar oleh Bayern Munich pada pusingan 16."Kami mengalami masa sukar selepas kejohanan Piala Dunia 2022. Kebanyakkan pemain utama dibelenggu kecederaan", kata Galtier lagi.Sementara itu, Lens bangkit sebelum menang ke atas Lorient FC 3-1 bagi mencerahkan peluang mara ke Liga Juara musim depan.Bertandang ke Le stade du Moustoir, Lens dikejutkan denga gol pembukaan perlawanan oleh tuan rumah menerusi gol oleh Roman Faivre pada minit ke-6.Lens yang tersentak, mengukuhkan serangan dengan percubaan ke pintu gol Lorient. Hasilnya, pada minit ke-20 Lens menyamakan kedudukan hasil gol Florian Sotoca.Lens mengukuhkan kedudukan dengan gol kedua melalui Andrien Thomasson pada minit ke-25 separuh masa pertama.Lens terus mengukuhkan keadaan dengan gol ketiga perlawanan menerusi Seko Fofana pada minit ke-87 permainan separuh masa kedua.Pengurus Lens, Franck Haise menganggap kedudukan ke Liga Juara belum lagi selamat buat pasukannya."Tiada perkataan semakin hampir ke Liga Juara."Sama ada anda layak atau tidak", tegasnya kepada pemberita.-AFP


Terbuka Filipina: Pemain boling kebangsaan muncul naib juara

(Syafiq Ridhwan Abdul Malik dan Siti Safiyah Amirah Abdul Rahman)

KUALA LUMPUR, 22 Mei - Pemain boling kebangsaan, Syafiq Ridhwan Abdul Malik dan Siti Safiyah Amirah Abdul Rahman muncul naib juara pada Kejohanan Boling Terbuka Filipina kali ke-4 di Manila, semalam.Syafiq berusia 36 tahun yang mara ke final sebagai pilihan utama, tewas 175-248 kepada Darren Ong dari Singapura.Seorang lagi pemain, Ahmad Azriq Izamudin menduduki tempat ketiga selepas tewas 203-279 kepada Darren dalam saingan separuh akhir.Sementara itu, pada peringkat akhir wanita, Siti Safiyah kehilangan gelaran kepada wakil tuan rumah Marie Alexis Sy, selepas tumbang 216-279.Pemain berusia 32 tahun itu mara ke final selepas menyingkirkan pemain Singapura, Jazreel Tan Shi Hua dengan kemenangan 209-191.

(Siti Safiyah Amirah Abdul Rahman muncul naik juara)


Piala MFL 2023: Penang FC atasi JDT II

GEORGETOWN, 22 Mei - Penang FC mencatat kemenangan ketiga musim ini selepas menewaskan Johor Darul Takzim II (JDT II) dalam aksi sengit Piala Liga Bola Sepak Malaysia (MFL) yang berakhir dengan keputusan 3-2 di Stadium Bandaraya Pulau Pinang malam tadi.Kemenangan membolehkan skuad kendalian bekas pemain Kebangsaan, Akmal Rizal Ahmad Rakhli mengekori rapat JDT II yang berada ditangga ke-empat dengan perbezaan cuma satu mata.Kumpulan B menyaksikan, Penang FC terlebih dahulu menemui sentuhan penyudah menerusi Idrzuwan Daud seawal minit ke-7 sebelum Adam Farhan menyamakan kedudukan buat JDT II pada minit ke-16.Gawang skuad muda JDT bocor lagi pada minit ke-26 selepas hantaran Idrzuwan dari sebelah kiri sayap mudah ditolak masuk pemain penyerang, Shafi Azswad. Penyerang JDT II, Daryl Sham kembali menyamakan kedudukan empat minit selepas bersambung babak kedua menerusi rembatan leret dalam kotak penalti.Ketika aksi dilihat bakal berakhir dengan keputusan seri, Haleif Hazreil muncul wira Penang FC dengan jaringan kemenangan seminit sebelum masa sebenar tamat.Kedua-dua pasukan akan bertemu sekali lagi pada 10 Jun depan.


Liga Perdana Inggeris: Manchester City julang gelaran

ENGLAND, 22 Mei - Manchester City meraikan kejayaan menjulang piala liga buat kali kelima dalam tempoh enam musim dengan penuh bergaya selepas menewaskan Chelsea 1-0 di stadium Etihad.Kemenangan itu turut melebarkan rekod tanpa kalah skuad 'The Citizen' dalam semua pertandingan kepada 24 perlawanan. Ketiadaan Erlind Haaland dan Kevin De Bruyne tidak menjadi masalah buat skuad ‘The Citizen’ yang memperoleh gol tunggal menerusi rembatan penyerang, Julian Alvarez seawal minit ke-12.City yang menampilkan lebih 60 peratus penguasaan bola sepanjang perlawanan memastikan pesta menjulang gelaran mereka tidak terganggu dengan kemenangan 1-0.Skuad kendalian Pep Guardiola mengesahkan gelaran lebih awal susulan kekalahan pencabar terdekat Arsenal keatas Nottingham Forest minggu lalu.City berpeluang menyamai pencapaian gelaran treble diraih musuh tradisi, Manchester United pada 1999 sekiranya menjulang Piala FA dan Liga Juara-Juara musim ini.


Ragbi SEA 7s: Malaysia tamatkan cabaran di kedudukan ketiga

KUALA LUMPUR, 22 Mei- Malaysia terpaksa berpuas hati dengan tempat ketiga pada Kejohanan Ragbi Tujuh Sebelah Asia Tenggara (SEA 7s) di Bangkok, Thailand, semalam.Skuad negara memulakan kejohanan dengan baik apabila menewaskan Singapura 19-17 dan membenam Kemboja 55-0 dalam perlawanan Kumpulan B di Stadium Ragbi Kmitl untuk mara ke separuh akhir sebagai pendahulu kumpulan.Bagaimanapun, skuad ‘Bunga Raya 7’, yang menduduki tempat kedua di belakang Chinese Taipei pada Kejohanan SEA 7s di Singapura, bulan lepas, terlepas ke final selepas kalah tipis 12-17 menentang naib juara Kumpulan B, Thailand pada peringkat empat terakhir.Pasukan negara kemudian mengalahkan Singapura 17-10 pada penentuan tempat ketiga-keempat, manakala Chinese Taipei mempertahankan kejuaraan selepas mengatasi Thailand 19-10 pada aksi final.Pengurus pasukan, Datuk Azaddin Abd Aziz berkata meskipun di tempat ketiga, kejohanan berkenaan menjadi medan persediaan terbaik untuk Sukan Asia Hangzhou, September depan.“Perlawanan separuh akhir menentang Thailand hari ini berlangsung dalam cuaca panas, 39 darjah Celsius. Kita mendominasi separuh masa pertama dengan dua percubaan, namun pada separuh masa kedua, intensiti meningkat dengan kelebihan kepada Thailand yang beraksi di laman sendiri, keletihan menjadi faktor utama.“Bagaimanapun, kita menukar pelan permainan ketika menentang Singapura dan melakukan serangan pantas, yang membuahkan hasil. Keseluruhannya kita masih mencuba gabungan pemain senior dan junior bagi menghadapi Sukan Asia,” katanya yang dihubungi. -BERNAMA


Liga Super: Selangor FC benam Perak FC 4-0

IPOH, 21 Mei- Meskipun beraksi di laman sendiri, Perak FC kecewa selepas dimalukan 0-4 oleh Selangor FC dalam saingan Liga Super 2023 malam tadi.Pasukan pelawat bagaimanapun dipaksa bekerja keras sebelum gol pertama hadir pada minit ke-41 menerusi jaringan penyerang import, Ayron Rodriguez.Berselang empat minit kemudian, pemain sayap lincah kebangsaan, Faisal Abdul Halim menggandakan kelebihan buat pasukan The Red Giant menerusi gol kedua Selangor FC.Bersambung babak kedua, anak buah Tan Cheng Hoe terus menguasai permainan menerusi jaringan ketiga dihasilkan oleh Muhammad Mukhairi Ajmal pada minit ke-51.Malam gemilang Selangor FC di Ipoh disempurnakan menerusi jaringan peribadi kedua Ayron Rodriguez pada minit ke-70.Kemenangan tersebut menyaksikan Selangor FC kembali berada di kedudukan kedua liga di belakang Johor Darul Takzim (JDT), manakala Perak FC kekal di tangga ke-11. Sementara itu, pengendali Selangor FC, Tan Cheng Hoe jelas berpuas hati dengan keputusan malam tadi sekaligus mengembalikan momentum kemenangan kepada pasukannya."Kita nampak kesungguhan setiap pemain dalam perlawanan ini cukup penting kerana kita tempoh hari keciciran mata, kita kalah dengan Sabah FC.Jadi perlawanan ini cukup penting untuk kita mendapat tiga mata, sebab itu kita nampak dari segi kesungguhan komitmen setiap pemain dalam perlawanan malam ni cukup baik," ujarnya.

(Tan Cheng Hoe, Jurulatih Selangor FC)

Manakala jurulatih Perak FC, Datuk Lim Teong Kim mengakui, perbezaan kualiti pemain menjadi penyumbang kepada kekalahan pasukannya malam tadi."Pemain kita bermain dengan baik, kesilapan yang kita lakukan itu, apabila bermain dengan pasukan seperti Selangor FC ini, mereka akan hukum kita," katanya.


Liverpool sedia mantapkan pasukan dengan pembelian pemain baharu

LONDON, 20 Mei-Pengurus Liverpool, Jurgen Klopp berkata dia sudah bersedia memasuki pasaran perpindahan pemain pada akhir musim ini bagi mengukuhkan pertahanan pasukannya.Skuad 'The Reds' perlu memantapkan bahagian tengah yang tampak bergelut dengan beberapa tonggak seperti James Milner, Alex Oxlade-Chamberlain dan Naby Keita bakal meninggalkan Anfield menjelang hujung musim.Klopp bagaimanapun menegaskan, dia turut bersedia untuk menguatkan pasukannya di lain-lain posisi."Kami akan melihat keseluruhan posisi termasuk penjaga gol buat masa ini."Sekiranya terdapat pemain yang baik di luar sana, saya tidak menafikannya", kata Klopp Jumaat lalu menjelang pertembungan menentang Aston Villa hujung minggu ini.Beberapa pemain sasaran kelab itu telah dipilih oleh Pengarah Sukan, Julian Ward yang bakal meninggalkan kelab berkenaan disamping pengganti Ward iaitu Jorg Schmadtke, bekas pengarah sukan Wolfsburg." Saya tidak boleh bercakap tentang perkara itu sekarang. "Sekiranya ia benar-benar berlaku, ia tiada kena mengena dengan keputusan saya", kata Klopp."Saya menegenali Schmadtke seorang yang baik dan bijak. Dia melakukan kerja yang baik di Jerman dan hasilnya menakjubkan", kata Klopp lagi-AFP


Piala Sudirman: Kemaraan Malaysia ke peringkat akhir disekat Korea Selatan

(Pemain perseorangan wanita negara, K.Letshanaa terpaksa akur dengan kehebatan pemain perseorangan wanita kedua dunia, An Se Young 10-21, 13-21/ Foto FB BAM)

KUALA LUMPUR, 20 Mei - Hasrat skuad badminton negara untuk beraksi kali pertama di pentas final Piala Sudirman tidak kesampaian apabila dikecewakan Korea Selatan 1-3 pada aksi separuh akhir kejohanan yang berlangsung di Suzhou, China hari ini.Paling menghampakan apabila beregu lelaki utama negara yang menduduki rangking kedua dunia, Aaron Chia-Soh Wooi Yik yang diharap dapat menyamakan kedudukan ketika kem badminton negara ketinggalan 1-2, tewas mengejut kepada pasangan Korea, Kim Won Ho-Na Sung Seung 12-21, 11-21.Suasana di venue pertandingan yang riuh dengan sorakan padu penyokong Malaysia gagal untuk membangkitkan semangat Aaron-Wooi Yik bagi menyumbang kutipan mata untuk kem Malaysia. Ia sekali gus memberikan kemenangan 3-1 kepada Korea Selatan dan Malaysia terpaksa berpuas hati dengan hanya membawa pulang pingat gangsa dalam kejohanan yang diadakan sejak 1989.Pencapaian itu mengulangi rekod pencapaian terbaik yang pernah dicatat sebelum ini apabila skuad badminton negara mara ke separuh akhir pada edisi 2009 di Guangzhou, China dan 2021 di Vantaa, Finland.Sebelum itu, Malaysia bermula dengan langkah kiri apabila beregu campuran negara iaitu juara Orleans Masters, Chen Tang Jie-Toh Ee Wei tewas  21-11, 13-21, 7-21 kepada pasangan nombor lima dunia, Seo Seung Jae-Chae Yu Jung.

(Beregu lelaki utama negara, Aaron Chia-Soh Wooi Yik tewas mengejut kepada pasangan Korea, Kim Won Ho-Na Sung Seung 12-21, 11-21/ Foto FB BAM)

Namun pemain perseorangan utama lelaki negara, Lee Zii Jia kembali memberikan harapan kepada peminat badminton negara apabila menunjukkan aksi cemerlang dengan menundukkan mudah Jeon Hyeok Jin 21-11, 21-9 dalam perlawanan yang hanya berlangsung 35 minit.Pemain perseorangan wanita negara, K.Letshanaa yang diharap dapat membuat kejutan, terpaksa akur dengan kehebatan pemain perseorangan wanita kedua dunia, An Se Young 10-21, 13-21.Meskipun perjuangan skuad negara terhenti di tangan Korea Selatan, Malaysia hakikatnya telah melepasi sasaran Persatuan Badminton Malaysia (BAM) yang meletakkan negara layak ke separuh akhir.Kali terakhir skuad negara mengatasi Korea Selatan adalah pada 2015 apabila menang pada peringkat Kumpulan D 3-2, namun tumpas pada peringkat suku akhir dengan pasukan sama 3-1. Minggu depan skuad negara bakal beraksi di Kejohanan Malaysia Masters 2023. -BERNAMA


Jaguh badminton Chen Long, bersara

BEIJING, 20 Mei- Jaguh badminton China, Chen Long mengumumkan persaraannya pada usia 34 tahun.Bekas pemain nombor satu dunia itu memenangi pingat emas pada Olimpik di Rio 2016 dan diikuti dengan pingat perak pada Olimpik Tokyo.Dia tidak beraksi sejak itu dan kini secara rasmi memutuskan untuk menggantung raket, sekali gus mengikut jejak langkah pemain legenda China dan rakan sepasukannya Lin Dan, yang bersara pada 2020."Ini adalah saat yang sukar bagi saya. Sukar untuk mengucapkan selamat tinggal," tulis Chen di Weibo seperti Twitter lewat Jumaat."Pada saat istimewa ini, saya benar-benar penuh emosi. Saya ingin mengucapkan terima kasih kepada pasukan badminton China, keluarga saya dan peminat."Badminton adalah hidup saya. Saya cukup bertuah kerana dapat mengenakan jersi kebangsaan dan bermain untuk negara saya, kerana tidak semua impian menjadi kenyataan dalam hidup," tambahnya.Pencapaian Chen Long sering dibayangi oleh Lin Dan, namun dia mempunyai kejayaannya sendiri dan pernah memenangi gelaran dunia pada 2014 dan 2015.Selain itu, dia juga meraih gangsa di Sukan London 2012, memastikan dia bersara dengan kilauan pingat Olimpik setiap warna.- REUTERS


Legenda kriket Australia, Brian Booth meninggal dunia

(Brian Booth ketika zaman kegemilangannya bersama Australia)

SYDNEY, 20 Mei- Bekas ketua pasukan kriket Australia, Brian Booth telah meninggal dunia pada usia 89 tahun, kata Cricket Australia pada Sabtu.Badan induk itu turut menyifatkan Booth sebagai seorang pemain yang sangat dihormati dan dikagumi.Booth beraksi dalam 29 permainan Test untuk Australia antara 1961 dan 1966, termasuk dua kali sebagai kapten semasa siri Ashes 1965-66 menentang England.Dia mencatat 1,773 larian, termasuk lima centuries, pada purata 42.21.Booth turut aktif bermain hoki dan mewakili Australia di Sukan Olimpik Melbourne 1956."Brian sangat dihormati dan dikagumi di seluruh komuniti kriket dan seterusnya," kata ketua CA Nick Hockley.“Kurang daripada 50 pemain telah mengetuai pasukan Test Australia dan nama Brian termasuk dalam senarai yang menampilkan ramai pemain hebat dalam permainan itu."Dia mempunyai kehidupan yang luar biasa dan akan sangat dirindui."Booth bermain 93 kali untuk New South Wales dalam aksi domestik Sheffield Shield, mencatat 5,574 larian pada 43.5, dan merupakan ahli seumur hidup MCC (Marylebone Cricket Club).-AFP

(Brian Booth ketika zaman kegemilangannya bersama Australia / CRICKET AUSTRALIA)


Nafuzi mahu anak buah tidak leka selepas KDA FC menang besar ke atas Kelantan FC

(FOTO FB KEDAH DARUL AMAN FC)

ALOR SETAR, 20 Mei - Kedah Darul Aman FC (KDA FC) tidak boleh leka dengan kemenangan besar ke atas Kelantan dalam aksi Liga Super malam tadi, sebaliknya perlu beralih tumpuan pada perlawanan menentang Selangor, Rabu ini.Ketua Jurulatih KDA FC, Mohd Nafuzi Zain berkata walaupun tiga mata di halaman sendiri itu memberi semangat dan suntikan moral kepada pasukan, namun berdepan Selangor di tempat lawan dilihat sukar jika tiada perancangan teliti dilakukan."Kita kena memikirkan strategi baharu untuk perlawanan bertemu Selangor di tempat lawan pada Rabu ini kerana jangkaan 'game' ini adalah sukar dan kena ingat bertemu Selangor berbeza berbanding apa yang diperoleh dalam perlawanan ini (malam tadi)."Untuk bersaing dengan pasukan teratas liga, kita tak boleh kehilangan mata, itu yang penting sekali dan ia memberi cabaran buat saya sebagai jurulatih," katanya kepada pemberita selepas tamat perlawanan menentang Kelantan FC di Stadium Darul Aman, malam tadi.

(Ketua Jurulatih KDA FC, Mohd Nafuzi Zain)

Dalam perlawanan itu, Sang Kenari berpesta gol apabila menjaringkan lima gol tanpa balas dan meletakkan pasukan itu di tangga keempat Liga Super.Mohd Nafuzi berkata percaturan baharunya yang meletakkan Mohd Amirul Hisham Awang Kechil di posisi tengah bersama Lee Andrew Tuck di bahagian kiri berhasil mengucar-ngacirkan pertahanan lawan, sekali gus mencipta banyak peluang dan jaringan.Sementara itu, Ketua Jurulatih Kelantan FC Frank Bernhardt berkata pasukannya tidak bernasib baik apabila percaturan yang dibuat serba tidak menjadi selain banyak kesilapan dilakukan pemain sehinggga menyebabkan hilang bola dan tewas pada perlawanan itu.“Pemain tidak melakukan hantaran yang tepat, malah sering hilang bola, pengalaman pemain juga memberi kesan kepada pasukan, inilah yang membezakan keputusan perlawanan malam ini,” katanya.-BERNAMA


Rybakina ldan Kalinina tentukan juara Terbuka Itali

(Elena Rybakina meraikan kejayaan selepas menewaskan Jelena Ostapenko semasa perlawanan separuh akhir kejohanan tenis Terbuka WTA Rome Wanita/AFP)

ROM, 20 Mei - Juara Wimbledon, Elena Rybakina bangkit daripada ketinggalan 1-4 pada set kedua untuk menyingkirkan Jelena Ostapenko dan mara ke perlawanan akhir Kejohanan Tenis Terbuka Itali.Kemenangan 6-2, 6-4 pemain Kazakhstan itu membawanya ke pentas akhir keempatnya musim ini selepas Terbuka Australia, Indian Wells dan Miami.Rybakina akan menentang Anhelina Kalinina dari Ukraine, yang melangkah ke perlawanan akhir WTA kedua dalam kariernya setelah mengalahkan pemain Russia, Veronika Kudermetova 7-5, 5-7, 6-2."Adalah penting untuk mencuba dan memenangi setiap perlawanan, (mengambil kira) apa yang sedang dilalui oleh Ukraine," kata Kalinina."Saya harap saya dapat memberikan sedikit sinar dan mungkin beberapa emosi positif kepada negara saya," tambahnya.“Ia pastinya perlawanan yang sukar. Saya fikir sudah tentu saya lebih konsisten, tetapi masih banyak perkara yang perlu dibaiki," kata Rybakina.


Atlet naturalisasi, gangguan seksual antara sebab sasaran gagal dicapai

K  UALA LUMPUR, 19 Mei - Penggunaan atlet naturalisasi dan gangguan seksual dalam skuad berbasikal merupakan antara sebab sasaran 40 pingat emas pada Sukan SEA Kemboja baru-baru ini, gagal dicapai.Pengarah Bahagian Atlet Majlis Sukan Negara (MSN) Jefri Ngadirin mengakui bahawa, kontinjen Malaysia kehilangan 22 pingat emas yang disasarkan daripada sembilan jenis sukan atas beberapa faktor.Antaranya ialah sukan kriket lelaki yang terpaksa berpuas hati dengan tiga perak walaupun berada pada keadaan terbaik dan ranking nombor satu Asia Tenggara untuk meraih emas, serta judo yang berpotensi membawa pulang sebutir emas.Namun, beliau berkata kehadiran 13 pemain naturalisasi dari India dan Pakistan dalam skuad kriket Kemboja menafikan tiga emas bagi Malaysia, begitu juga dengan judo di mana tuan rumah membawa pemain kelahiran dari Jepun.“Atlet naturalisasi ini memang perkara yang dibenarkan oleh Persekutuan Sukan SEA (SEAGF), tiada halangan. Bagaimanapun kita berharap pada masa hadapan, kita dapat merangka program dan strategi yang lebih baik,” katanya pada sidang media Rangkuman Prestasi Sukan SEA Kemboja di sini, hari ini.Jefri berkata insiden dakwaan gangguan seksual oleh jurulatih terhadap seorang pelumba berbasikal bukit (MTB) wanita pada Mac lepas, turut memberikan impak terhadap pasukan yang tidak mampu menepati sasaran mempertahankan emas acara cross country berpasukan campuran, malah terlepas podium.“Walaupun kita dah selesaikan isu itu, namun impak daripada insiden tersebut telah memberikan kesan secara tidak langsung kepada prestasi pasukan semasa di Sukan SEA, di mana tidak dapat buat persiapan dengan baik, manakala seorang atlet telah alami kecederaan semasa pertandingan,” katanya.Kesilapan taktikal pula menjadi punca skuad hoki dalam dewan lelaki dan jiujitsu terlepas emas, manakala persiapan rapi Indonesia menyebabkan kem sepak takraw negara hilang emas regu (doubles) lelaki.

Bagi kem badminton yang menyasarkan satu emas, Jefri berkata jurang ranking yang tinggi di antara pemain pelapis Malaysia dan Indonesia sangat tinggi, walaupun ada beberapa pemain telah memberikan cabaran sengit.Kebergantungan terhadap atlet senior dan penggunaan atlet yang sama untuk beberapa acara, menjadi punca kegagalan renang yang hanya menang satu daripada tiga emas disasarkan, manakala peraturan daripada muay ke kun khmer (sukan tradisi Kemboja), mengakibatkan kegagalan meraih emas sukan tempur itu.Bagaimanapun, sukan tempur seperti silat, karate, kick boxing, dan taekwondo, serta terjun mempamerkan prestasi baik untuk memberikan emas bonus.Sementara itu, Ketua Kontinjen (CDM) negara Datuk Nasir Ali meminta semua pihak supaya tidak memandang rendah pencapaian kontinjen negara, walaupun gagal mencapai sasaran yang ditetapkan.“Kita harus sedar bahawa 34 pingat emas itu hadir dengan kemenangan bermaruah. Kita perlu melihat prestasi kita di Sukan Sea Kemboja dari dua sudut, pertama kuantitatif iaitu sasaran pingat itu sendiri dan juga kualitatif iaitu kita dapat mencungkil bakat baharu.“Pencapaian ini menjadi ‘wake up call’ untuk semua. Kita perlu membuka mata di manakah tahap sukan kita ketika ini,” katanya sambil menambah trend pencapaian kontinjen negara semenangnya menunjukkan penurunan sejak edisi Kuala Lumpur 2017.Pada edisi KL 2017, Malaysia muncul juara keseluruhan dengan 145 pingat emas. Namun, ia berkurang kepada 56 di edisi 2019 Filipina, 39 di edisi 2021 Vietnam dan kini turun kepada 34 di Kemboja.-- BERNAMA


Piala Sudirman: Malaysia mara ke separuh akhir

KUALA LUMPUR, 19 Mei - Pasukan badminton negara terus memberi berita gembira kepada peminat di tanah air, selepas menundukkan Denmark 3-1 untuk melangkah ke saingan separuh akhir kejohanan Piala Sudirman 2023 di Suzhou, China malam ini.Apa yang membanggakan ialah kegigihan yang dipamerkan pemain Malaysia yang berhempas pulas, selain mendapat tuah selepas pemain perseorangan lelaki nombor satu dunia Viktor Axelsen, terpaksa tarik diri kerana kecederaan sekali gus memberi kelebihan kepada pasukan negara.Perlawanan Malaysia yang pertama kali bertemu Denmark dalam piala berprestij itu bermula baik, apabila juara Orleans Masters Chen Tang Jie-Toh Ee Wei, bangkit daripada kekalahan set pertama untuk mengetepikan gandingan Mathias Christiansen-Alexandra Boje 15-21, 21-14, 21-7.Aksi kedua yang menemukan perseorangan lelaki negara Lee Zii Jia dengan Axelsen memberi peluang keemasan kepada Malaysia memperoleh mata kedua, selepas pemain nombor satu dunia itu terpaksa menarik diri akibat kecederaan pada awal perlawanan, meskipun telah berusaha untuk bangkit. Tuah yang diperoleh pasukan negara itu, bagaimanapun tidak memberi tonik kepada perseorangan wanita Goh Jin Wei untuk menumpaskan Mia Blichfeldt apabila tewas 14-21, 21-15, 19-21, dalam perlawanan yang berlangsung selama satu jam sembilan minit.

(Juara Orleans Masters Chen Tang Jie-Toh Ee Wei, bangkit daripada kekalahan set pertama untuk mengetepikan gandingan Mathias Christiansen-Alexandra Boje 15-21, 21-14, 21-7/FOTO BAM)

Kekalahan terbabit, bagaimanapun tidak mematahkan semangat skuad negara untuk mengutip mata kemenangan menerusi juara dunia beregu lelaki Aaron Chia-Soh Wooi Yik, yang menewaskan Kim Astrup-Anders Skaarup Rasmussen 21-17, 21-16.Malaysia dijangka berhadapan dengan cabaran sengit dalam saingan berikutnya, apabila dijadualkan bertemu Korea Selatan di peringkat separuh akhir pada pukul 10 pagi waktu tempatan esok.Korea Selatan mara ke peringkat separuh akhir selepas menewaskan Taiwan 3-1 hari ini.Pada peringkat kumpulan, Malaysia menjuarai Kumpulan C selepas menang tiga perlawanan mengalahkan Australia 5-0, India 5-0 dan Taiwan 4-1.Pencapaian terbaik Malaysia dalam saingan Piala Sudirman adalah mara sehingga separuh akhir pada edisi 2009 di Guangzhou, China dan 2021 di Vantaa, Finland. - BERNAMA


RHB Lekas Highway Ride sasar 6000 peserta

KUALA LUMPUR, 19 Mei - Kejohanan Kayuhan berbasikal lebuh raya, RHB Lekas Highway Ride 2023 menyasarkan seramai 6000 peserta untuk edisi kali ini.Ia merupakan jumlah penyertaan paling ramai sejak ia dianjurkan pada tahun 2012.Pengarah Urusan dan Ketua Pegawai Eksekutif Kumpulan RHB Banking Group, Mohd Rashid Mohamad berkata, perlumbaan ini mampu menyuntik amalan gaya hidup sihat kepada setiap peserta dan memberi mereka pengalaman berkayuh di lebuh raya tanpa gangguan trafik“Kami memutuskan untuk meningkatkan bilangan kepada 6,000 penyertaan tahun ini disebabkan sambutan yang cukup menggalakkan. Kami berharap dapat membawa satu lagi acara berbasikal yang memberi impak lebih besar tahun ini.“Dalam tempoh 10 hari sejak pendaftaran dibuka 1 Mei lalu, kami telah mencapai 6,000 pendaftaran, mengatasi jumlah tahun lalu,” katanya pada sidang media di RHB Centre, Jalan Tun Razak hari ini.

Sebanyak empat kategori ditawarkan pada edisi kali ini iaitu 120 kilometer, 78km, 17km dan 12km.Satu kategori baharu turut diperkenal iaitu melibatkan veteran wanita berumur 40 tahun ke bawah dengan jarak sejauh 78 kilometer.Kategori kanak-kanak berusia antara 10 hingga 12 tahun turut dipertandingkan dengan jarak 12 kilometer. Laluan sepanjang Lebuh Raya Lekas akan ditutup bermula pukul 5 petang pada 21 Oktober 2023 sehingga 3 pagi keesokannya untuk melancarkan penganjuran kayuhan berbasikal.


Liga Perdana Inggeris: Arteta belum angkat bendera putih

NOTTINGHAM,19 Mei-Pengurus Arsenal, Mikel Arteta menganggap pasukannya perlu diberi pujian kerana menampilkan persembahan menakjubkan bagi mencabar kejuaraan Liga Perdana Inggeris musim ini disebalik kekalahan yang menyebabkan Manchester City melonjak di persada liga.Manchester City bakal dimahkotakan sebagai juara andainya, Arsenal tewas di tangan Nottingham Forest, manakala 'The Citizen' berjaya menumpaskan Chelsea pada Ahad.Satu kemenangan sudah mencukupi buat skuad bimbingan Pep Guardiola memenangi kejuaraan Liga Perdana buat kali kelima.Perkara itu ibarat sesuatu yang pahit untuk ditelan oleh Arteta setelah skuadnya mendahului perlumbaan kejuaraan sepanjang musim ini.Kekalahan kepada Brighton dengan jaringan 3-0 minggu lalu menimbulkan persoalan berkaitan kemampuan anak didiknya bagi memenangi kejuaraan liga kali ini.Namun, Arteta menyangkal persoalan tersebut dengan mengatakan bahawa persembahan pasukannya melepasi sasaran dan memberi tentangan sengit kepada penyandang juara, Manchester City.Arteta turut beranggapan perlumbaan merebut kejuaraan masih lagi belum berakhir."Kami masih lagi bersaing. Masih ada lagi dua perlawanan untuk diharungi. Kami masih boleh menjadi juara." Dalam tempoh 10 bulan, kami masih berjuang bagi kejuaraan", kata Arteta.Arteta turut berkata penambahbaikan perlu dilakukan terhadap skuad mudanya itu sekiranya berhasrat bagi menjulang trofi Liga Juara musim depan." Kami belum layak lagi untuk bergelar juara sama ada Liga Juara atau Liga Europa. Ini adalah sebahagian daripada evolusi pasukan", katanya.Arsenal kini berada di tangga kedua dengan 81 mata sementara Manchester City berada di persada liga dengan 85 mata berkelebihan 4 mata bagi bergelar juara.-AFP


Layak ke Liga Juara penting buat "Reds Devils"-Ten Hag

LONDON,19 Mei-Pengurus Manchester United, Erik ten Hag mengakui layak ke Liga Juara adalah perkara paling penting buat pasukan itu ketika ini.Ten Hag mengingatkan para pemainnya agar menamatkan saingan dalam kalangan empat terbaik pada akhir musim merupakan sesuatu yang penting terutama buat dirinya selaku pengendali pasukan itu."Perkara pertama ketika mengambil alih Manchester United ialah melayakkan diri ke Liga Juara."Pasukan ini harus menang untuk layak ke Liga Juara. Kami mempunyai segala-galanya. Fokus pada setiap perlawanan", katanya kepada pemberita.Ketika ini, Manchester United berada di tangga keempat liga berkelebihan satu mata berbanding Liverpool ditangga kelima.Namun, The Reds Devils mempunyai baki tiga perlawanan berbanding Liverpool yang hanya mempunyai dua perlawanan sahaja.Kekalahan pada perlawanan menentang Brighton dan West Ham bakal meletakkan peluang layak ke Liga Juara musim depan bakal terkubur.Manchester yang bakal bertemu Bournemouth Sabtu ini menerima tamparan apabila bakal beraksi tanpa kelibat penyerang England, Marcus Rashford yang berdepan kecederaan kaki."Rashy berlatih dengan baik sepanjang minggu. Namun, dia tidak sihat hari ini."Kami terpaksa memantau kesihatannya. Kita lihat sama ada dia mampu sembuh sebelum perlawanan nanti", kata Ten Hag.Turut berada dalam senarai kecederaan ialah pemain tengah, Marcel Sabitzer yang terpaksa direhatkan musim ini.Ditanya tentang masa depan Sabitzer di kelab berkenaan ten Hag berkata beliau akan membuat keputusan selepas tamat saingan musim ini."Kita akan lihat bagaimana nanti. Tapi buat masa ini, keutamaan adalah menewaskan Bournemouth", katanya.-AFP

(Pemain Manchester United berlatih menjelang perlawanan menentang BournemouthSabtu ini/FOTO www.facebook.com/manchesterunited)


Belum masanya isi kekosongan CEO ABM - Chong Wei

PETALING JAYA, 19 Mei - Legenda badminton negara Datuk Lee Chong Wei berkata beliau belum memikirkan soal mengisi kekosongan selaku Ketua Pegawai Eksekutif (CEO) Akademi Badminton Malaysia (ABM) bagi menggantikan Michelle Chai yang meletakkan jawatan baru-baru ini.Chong Wei berkata selaku pemain yang telah mencurahkan segalanya untuk sukan itu, beliau sentiasa bersedia membantu Persatuan Badminton Malaysia (BAM) dari sudut lain bagi mencari jalan menambah baik prestasi skuad negara."Bagi saya bukan masanya sekarang. Saya sepanjang masa, kalau BAM perlukan bantuan, saya akan bantu."Kalau secara sambilan, misalnya sebagai penasihat tiada masalah namun saya tak boleh sepenuh masa. Apapun saya tetap bersama BAM," katanya.Chong Wei yang merupakan antara panel penasihat teknikal kepada badan induk sukan itu berkata demikan kepada pemberita pada Majlis Jamuan Raya Aidilfitri Persatuan Bolasepak Malaysia (FAM), Liga Bolasepak Malaysia (MFL) dan Liga Bola Sepak Amatur (AFL) di Wisma FAM, di sini semalam. Chong Wei berkata demikian sebagai mengulas pandangan pelbagai pihak bahawa kekosongan jawatan CEO ABM itu layak diisi oleh beliau.

Michelle sebelum ini membuat keputusan meletakkan jawatan CEO ABM bagi mengambil tanggungjawab aksi mengecewakan skuad badminton negara di pentas Sukan SEA 2023 Kemboja yang baru sahaja berakhir.Sementara itu, mengulas mengenai pencapaian skuad badminton negara yang melangkah ke saingan suku akhir Piala Sudirman di Suzhou, China, beliau berkata ia merupakan persembahan terpuji dipamerkan selepas mereka berjaya menang kesemua perlawanan peringkat Kumpulan C."Mereka mempamerkan aksi luar biasa ketika beraksi menentang Australia, Taiwan dan India dalam peringkat kumpulan. Kekalkan momentum ini dan lebih bersemangat di suku akhir."Saya harap mereka akan pergi jauh lagi, tambahan pula ini adalah kejohanan yang turut menawarkan mata ke Sukan Olimpik Paris 2024," katanya.Skuad negara dijadualkan menentang Denmark pada aksi suku akhir pada 5 petang ini waktu Malaysia.- BERNAMA


Howe sedia perkasa Newcastle bagi saingan Liga Juara musim depan

LONDON. 19 Mei-Pengurus Newcastle, Eddie Howie dilaporkan berkata pasukan bimbingannya itu memerlukan pemain berkualiti sekiranya ingin berdepan cabaran pada kempen Liga Juara musim depan.Ketika ini skuad bimbingan Howie telah memastikan tempat ke Liga Europa setelah membenam cabaran Brighton 4-1 pada Khamis lalu. Namun, peluang skuad Magpies ke Liga Juara tampak cerah ketika ini selepas menduduki tangga ketiga.Newcastle berpeluang layak andai memenangi salah satu perlawanan dalam dua perlawanan terakhir iaitu menentang Leicester pada Isnin diikuti Chelsea pada 28 Mei depan.Howe, yang telah membelanjakan kira-kira £250 juta Pound atau AS$310 juta bagi memperkuatkan pasukan itu sejak mengambil alih Newcastle pada 2021 percaya dengan mendapatkan pemain baharu mampu menjadikan skuad itu mampu bersaing pada kempen Liga Perdana Inggeris dan Europa musim depan."Kami perlu memikirkan perkara tersebut. Jika anda mempunyai skuad yang kuat. Penggiliran pemain adalah penting. Mengguna pakai keseluruhan pemain adalah sesuatu yang penting", katanya kepada pemberita pada Jumaat.Kekuatan skuad Newcastle bakal teruji pada Isnin ini apabila berdepan Leicester dengan beberapa pemain tonggak tengah pasukan itu dilaporkan mengalami kecederaan ketika pertemuan menentang Brighton.Joe Willock yang cedera hamstring menggusarkan Howe memandangkan terpaksa berehat sehingga akhir musim. Manakala Bruno Guimaraes mengalami masalah buku lali sejak beberapa bulan lalu."Sejujurnya selepas melihat keadaan semua pemain, kami mempunyai kebimbangan."Kesemua pemain telah memberikan segala-galanya ketika bertemu Brighton semalam. Saya berharap tiada kesan serius terhadap pemain", kata Howie-AFP

(Para pemain Newcastle meraikan kejayaan pada pertemuan menentangBrighton/FOTO AFP)


Sukan SEA 2023: Pencapaian atlet muda perlu diberi tumpuan

KUALA LUMPUR, 19 Mei - Peminat sukan tanah air diminta tidak hanya menilai pencapaian kontinjen negara semata-mata berdasarkan pencapaian pingat pada Sukan SEA Kemboja 2023.Menteri Belia dan Sukan, Hannah Yeoh menyifatkan keputusan untuk mempertaruhkan muka-muka baharu di pentas sukan SEA adalah percaturan yang tepat dan berbaloi.Katanya, keputusan cemerlang atlet-atlet muda yang menyinar di temasya itu perlu turut diberi pengiktirafan."Sebanyak 62 peratus iaitu 423 daripada 674 atlet, kali pertama beraksi di Sukan SEA dan seramai 211 orang daripada mereka berjaya menaiki podium dengan membawa pulang 12 emas, 20 perak dan 46 gangsa," katanya pada sidang media Rangkuman Prestasi Kontinjen Malaysia di Sukan SEA Kemboja 2023 hari ini.Atlet Olahraga, Umar Osman cemerlang bukan sahaja merangkul pingat emas dalam acara 400 meter malah turut mencatatkan rekod kebangsaan.Antara atlet muda lain yang menyerlah adalah Lee Yiat Qing berusia 15 tahun yang menyumbangkan emas menerusi acara terjun dan Norsyakirah Muksin dari Pencak Silat turut menyumbang emas dalam penampilan pertamanya.


Piala Asia Qatar: FAM rangka persiapan mantapkan Harimau Malaya

PETALING JAYA, 18 Mei - Skuad kendalian Kim Pan Gon akan berdepan jadual padat menjelang saingan Korea Selatan dalam Kumpulan E pada Piala Asia 2023 di Qatar pada Januari 2024.Presiden Persatuan Bolasepak Malaysia (FAM) Datuk Hamidin Mohd Amin berkata FAM sedang merangka jadual permainan sebagai usaha memastikan skuad Harimau Malaya mampu meraih mata pada kejohanan itu."Kita perlu berhati-hati kerana pasukan yang berada dalam kumpulan ini adalah pasukan terbaik Asia. Kalau kita lihat Korea Selatan ini bukan sahaja terbaik Asia tapi kualiti Piala dunia,"katanya kepada media ketika ditemui di Majlis Jamuan Raya Aidilfitri FAM-Liga Bolasepak Malaysia (MFL)-Liga Bolasepak Amatur Malaysia (AFL) hari ini.Oleh itu, FAM kini giat merangka persiapan buat skuad negara termasuk mengadakan beberapa perlawanan persahabatan bermula Jun ini.Dalam pada itu, FAM akan menilai laporan daripada Ketua Jurulatih E Elavarasan berhubung prestasi hambar skuad bola sepak Bawah 22 Tahun (B-22) di Sukan SEA Kemboja yang berakhir pada Rabu."Saya dan FAM dah tentu kecewa. Namun, kalau kita lihat ini kali pertama Elavarasan membawa pasukan B-22 ke Sukan SEA."Jadi, kita perlu melihat laporan daripada beliau dan barisan teknikal untuk pihak Pengarah Teknikal FAM, Scott O'Donell, pengendali Harimau Malaya, Kim Pan-gon membuat penilaian," katanya.

(Presiden Persatuan Bolasepak Malaysia (FAM) Datuk Hamidin Mohd Amin ditemui media di Majlis Jamuan Raya Aidilfitri FAM-Liga Bolasepak Malaysia (MFL)-Liga Bolasepak Amatur Malaysia (AFL)/FOTO FAM)

Di Phnom Penh, Kemboja, pasukan bawah 22 tahun (B-22) negara gagal memenuhi sasaran layak ke perlawanan akhir di temasya dwitahunan ke kelompok dua terbaik kumpulan yang menawarkan slot ke separuh akhir.Kali terakhir Malaysia memenangi pingat untuk bola sepak Sukan SEA ialah pada edisi 2017 di Kuala Lumpur iaitu perak manakala kali terakhir meraih emas adalah di Indonesia pada 2011.


Azizulhasni terus beraksi cemerlang

(Jaguh berbasikal trek negara Datuk Mohd Azizulhasni Awang/FOTO FB Azizulhasni)

NILAI, 18 Mei - Jaguh berbasikal trek negara Datuk Mohd Azizulhasni Awang terus ghairah memburu kilauan emas pada Kejohanan Berbasikal Trek Kebangsaan 2023 selepas meraih pingat emas keduanya menerusi acara keirin lelaki di Velodrom Nasional, di sini hari ini.Pelumba yang digelar sebagai “The Pocket Rocketman” yang mewakili Terengganu itu mempamerkan kayuhan bertenaga untuk mengetepikan pelumba Selangor Muhammad Fadhil Mohd Zonis dan pelumba Johor Muhammad Ridwan Sahrom masing-masing meraih pingat perak dan gangsa pada aksi penentuan pingat emas sebentar tadi. Mengulas mengenai perlumbaan, atlet berusia 35 tahun itu berkata prestasi yang dipamerkan memberi nafas lega buatnya kerana ia membuktikan beliau masih mampu beraksi cemerlang meskipun mengalami kecederaan otot kaki kanan semasa menjalani latihan sebelum ini. “Untuk kejohanan ini saya tak nak terlalu yakint, saya cuma buat satu per satu, daripada pusingan pertama semua okey, akhir cuma buat benda yang betul, tak nak berlaku kemalangan sebab kita banyak lagi perlumbaan,” katanya kepada pemberita selepas perlumbaan di sini hari ini. Pemenang pingat perak keirin Olimpik 2020 itu berkata beliau bakal menumpukan untuk beraksi cemerlang pada Piala Berbasikal Trek Antarabangsa di Hong Kong yang bermula minggu depan.

(Azizulhasni Awang meraih pingat emas keduanya menerusi acara keirin lelaki di Velodrom Nasional/FOTO Azizulhasni Awang)

Katanya, kejohanan itu merupakan medan persediaan buatnya untuk Kejohanan Lumba Basikal Trek Asia 2023 di sini bagi kelayakan Sukan Olimpik Paris memandangkan pelumba dari Jepun, China dan New Zealand bakal turut serta di pentas Hong Kong kelak. “Pada masa ini saya okey, saya akan tingkatkan secara perlahan-lahan, tengok prestasi kita di Hong Kong minggu depan kita terbang (ke Hong Kong),” katanya. Sementara itu, bintang muda meningkat naik negara Nurul Izzah Izzati Mohd Asri sekali lagi mencipta kejutan apabila merangkul emas kedua kejohanan terbabit dalam acara keirin. Pelumba berusia 20 tahun dari Kedah itu sekali lagi memperagakan kayuhan cemerlang meninggalkan pelumba berpengalaman Anis Amira Rosidi dari Perlis dan Nurul Alina Syafika Azlan dari Pulau Pinang yang hanya berpuas hati dengan tempat kedua dan ketiga. “Semasa perlumbaan saya terpaksa tukar strategi sebab undian saya berada di belakang sekali, Anis Amira dah tinggalkan saya, tapi saya tak leka untuk pecut tinggalkan mereka,”Sekarang prestasi saya dah setanding dengan Anis Amira, saya akan cuba kekalkan momentum saya untuk terus beraksi cemerlang di ACC dan Sukan Asia 2023 Hangzhou,” katanya. Dua hari lepas, Mohd Azizulhasni dan Nurul Izzah turut memperoleh emas masing-masing dalam acara pecut elit lelaki dan wanita di sini. - BERNAMA


Pemikiran serta semangat KFA perlu selari dengan usia 100 tahun penubuhan - Sanusi

(Presiden KFA Datuk Seri Muhammad Sanusi Md Nor menghadiri Majlis Aidilfitri KFA malam tadi/FOTO Facebook KFA)

ALOR SETAR, 17 Mei - Pemikiran dan semangat semua segmen bola sepak di Kedah diharap dapat berubah selari dengan perubahan masa Persatuan Bolasepak Kedah (KFA) yang akan menjangkau usia 100 tahun penubuhannya pada 2024.Presiden KFA Datuk Seri Muhammad Sanusi Md Nor berkata semua segmen antaranya pihak pengurusan, penaja, jurulatih, pemain dan penyokong perlu lebih matang dan positif demi membantu mengangkat kembali negeri Kedah di persada bola sepak tanah air."Bola sepak ini bukan lagi sukan untuk kesihatan tetapi ia telah berubah menjadi industri. Memang ada sisi positif dalam bola sepak ini tetapi sisi gelapnya lebih banyak dan itu yang membuatkan industri bola sepak negeri dan negara rosak."Tahun depan, genap 100 tahun KFA, banyak sejarah dan suka duka yang telah dilalui … jadi dengan pencapaian 100 tahun itu, saya berharap pemikiran dan semangat kita semua juga dapat berubah selari dengan perubahan masa ini," katanya semasa berucap pada Majlis Aidilfitri KFA di sini, malam tadi.

Dalam pada itu, Muhammad Sanusi yang juga Menteri Besar Kedah berkata sejak dilantik menjadi Presiden KFA pada 2020, banyak perubahan yang telah cuba dilakukannya termasuk menutup ruang-ruang kepada pihak yang berniat untuk mengambil kesempatan terhadap persatuan berkenaan."Saya tahu selok-belok dalam persatuan bola sepak … ini tempat untuk orang membina pengaruh dan membawa lari duit, jadi saya telah matikan, tutup semua ruang yang boleh ditembusi kerana ingin pastikan KFA bebas daripada perkara-perkara yang boleh menjatuhkan bola sepak negeri."Menjangkau 100 tahun ini juga, kita telah berjaya mempunyai bangunan sendiri yang akan dinamakan sebagai 'House Of Kedah Football' dan ini akan menjadi mercu tanda kepada persatuan di samping meningkatkan lagi tadbir urus organisasi KFA demi pembangunan bola sepak di Kedah," katanya- BERNAMA


MLS: Shaqiri terima gaji tertinggi

LOS ANGELES, 17 Mei-Pemain antarabangsa Switzerland dan Chicago Fire, Xherdan Shaqiri dilaporkan menerima gaji tertinggi di Major League Soccer (MLS) menurut data yang dikeluarkan oleh Kesatuan Pemain MLS (MLSPA) pada Selasa.Senarai yang dikeluarkan (MLSPA) menunjukkan Shaqiri menerima kira-kira AS$8.15 juta diikuti pemain Toronto FC, Lorenzo Insigne AS$7.5 juta dan Los Angeles Galaxy, Javier Hernandez AS$7.44 juta.Turut tersenarai adalah Fedrico Bernardeschi yang juga merupakan rakan sepasukan Insigne yang turut bermain di Toronto.Secara keseluruhannya, Toronto FC merupakan kelab yang memperuntukanpembayaran gaji pemain tertinggi di dalam MLS.Kelab terbabit mengeluarkan perbelanjaan kira-kira AS $25.74 juta berbanding kelab Los Angeles AS$23.46 juta.Shaqiri 31, telah menjaringkan 7 gol pada 35 penampilannya di MLS setahun lalu.Dia sebelum ini bermain di beberapa kelab gergasi Eropah seperti Bayern Munich, Inter Milan dan Liverpool sebelum memutuskan untuk bermain di MLS tahun lalu.-AFP

(Pemain Chicago Fire, Xherdan Shaqiri dilaporkan terima gaji tertinggi di MLS/FOTO AFP)


Liga Juara: Inter Milan mara ke final

MILAN,17 Mei-Inter Milan mara ke final Liga Juara selepas menewaskan AC Milan 1-0 pada perlawanan kedua separuh akhiryang dilangsungkan di stadium San Siro.Gol tunggal jaringan penyerang Lautaro Martinez pada minit ke-74 itu sudah cukup buat Inter yang sebelum ini memenangi perlawanan pertama 2-0.Kemenangan dengan agregat 3-0 menjadikan Inter Milan sebagai sebuah pasukan yang perlu diberi perhatian menjelang perlawanan akhir di Istanbul 10 Jun depan.Pada perlawanan yang berlangsung pada Selasa, Lautaro Martinez bertukar hantaran bersama Romelu Lukaku sebelum merembat masuk menewaskan penjaga gol AC Milan, Mike Maignan.Ketinggalan 2-0 pada perlawanan pertama, Milan telah memulakan perlawanan dengan asakan ke kubu Inter melalui percubaan Rafael Leao.Namun rembatannya melepasi palang gol.Kehadiran Lukaku pada separuh masa kedua menggantikan Edin Dzeko mengubah rentak permainan Inter.Lukaku yang dipinjamkan dari Chelsea musim ini kerap memberi masalah di bahagian pertahanan AC Milan.Jurulatih Inter, Simone Inzaghi berkata "Ia adalah impian yang menjadi kenyataan. Kami sentiasa percaya kami boleh melakukannya, kami telah melalui perjalanan yang luar biasa (ke final).Martinez yang juga ketua pasukan Inter memuji semangat dan keserasian pasukannya sepanjang dua kali menentang AC Milan." Segalanya mudah sekiranya anda mempunyai pasukan yang bersatu. mempunyai satu visi."Ini bermakna anda boleh bermain perlawanan penting seperti ini dengan persembahan terbaik", katanya kepada DAZN.Sementara itu, Jurulatih Milan Stefano Pioli pula memberi pujian kepada kedua-dua pasukan yang memberikan persembahan terbaik pada perlawanan tersebut."Pemain-pemain memberikan yang terbaik dalam kedua-dua perlawanan tetapi Inter berhak menang. Mereka bermain lebih baik daripada kami, memenangi kedua-dua perlawanan", katanya

Inter bakal bertemu pemenang pada satu lagi perlawanan separuh akhir di antara Manchester City dan Real Madrid-AFP.

(Ketua pasukan Inter Milan, Lautaro Martinez yang meraikan gol pada perlawananmenentang AC Milan di San Siro/FOTO AFP)


CDM mohon maaf, gagal capai sasaran pingat Sukan SEA

PHNOM PENH, 17 Mei- Kontinjen negara mengakhiri perjuangan di temasya Sukan SEA Kemboja 2023, edisi ke-32 dengan jumlah keseluruhan 176 pingat.Malaysia merangkul 34 emas, 45 perak dan 95 gangsa, sekali gus mengakhiri saingan kali ini di tangga ke-7.Justeru, Chef De Mission negara ke Sukan SEA, Datuk Mohd Nasir Ali memohon maaf atas kegagalan negara mencapai sasaran 40 pingat emas.Jelasnya, temasya kali ini menyaksikan kontinjen negara dibarisi 676 atlet yang menyertai 33 daripada 36 acara sukan dipertandingkan dan secara khususnya 340 acara.Tambahnya, secara keseluruhan, 65% adalah atlet yang membuat penampilan sulung di temasya kedua terbesar Asia Tenggara itu.

"Saya dengan seikhlas hati mohon maaf sekiranya sasaran itu sesuatu yang kita harapkan dan kita tidak capai. Tetapi saya yakin pingat 34 itu adalah pingat yang berkualiti dan saya yakin pingat ini akan terus dapat perkembangan lagi," katanya.Beliau berkata demikian pada Sidang Media yang berlangsung di Stadium Morodok Techo, Phnom Penh, selepas kesemua acara berakhir petang semalam.


Azizulhasni kembali gegar Velodrom Nilai

NILAI, 16 Mei - Jaguh berbasikal trek negara, Datuk Mohd Azizulhasni Awang memperagakan kayuhan cemerlang untuk mengungguli acara pecut lelaki elit pada Kejohanan Berbasikal Trek Kebangsaan 2023 di Velodrom Nasional hari ini.Dalam aksi penentuan pingat emas, The Pocket Rocketman yang mewakili Terengganu mengetepikan rakan seperjuangannya Muhammad Shah Firdaus Sahrom yang mewakili Johor. Seorang lagi pelumba Johor yang juga adik kepada Muhammad Shah Firdaus, Muhammad Ridwan pula di tempat ketiga menewaskan Muhammad Fadhil Mohd Zonis yang mewakili Selangor. Mohd Azizulhasni, 35, ketika ditemui Bernama menyifatkan perlumbaan hari ini agak mencabar namun menyeronokkan selain dapat mempamerkan aksi menarik bersama rakan-rakan seperjuangan dalam skuad berbasikal trek kebangsaan.“Sejujurnya perlumbaan memang sengit sebab kita semua memang rakan seperlatihan dan semuanya bertaraf dunia macam Muhammad Shah Firdaus. Namun, sebenarnya saya dapat menjangka pertarungan semasa final agak susah namun ia satu perlumbaan yang menarik.“Kesihatan saya pun baik, namun tidak berada dalam kemuncak prestasi dan masih berusaha untuk membina semula stamina secara berperingkat,” katanya.

(Datuk Mohd Azizulhasni Awang mengungguli acara pecut lelaki elit pada Kejohanan Berbasikal Trek Kebangsaan 2023/Foto FB Azizulhasni Awang)

Pemenang pingat perak keirin Olimpik 2020 itu tidak menyertai Kejohanan Trek Kebangsaan pada edisi lepas kerana sedang menjalani proses pemulihan selepas menjalani pembedahan jantung.Sementara itu, pelumba muda negara Nurul Izzah Izzati Mohd Asri bangga apabila berjaya mempertahankan pingat emas dimenanginya edisi lepas, selepas menewaskan pelumba berpengalaman Anis Amira Rosidi dari Perlis. Pelumba berusia 20 tahun dari Kedah yang kini membuat penampilan kali keempat dalam kejohanan berkenaan berkata kemenangan itu menjadi pembakar semangat buat dirinya yang akan menyertai Piala Berbasikal Trek Antarabangsa Hong Kong, hujung bulan ini. “Alhamdullilah saya gembira kerana berjaya memenangi emas sekali lagi... Saya berharap akan lebih cemerlang dalam kejohanan selepas ini,” katanya. Pelumba Pulau Pinang Nurul Alina Syafika Azizan pula terpaksa berpuas hati dengan pingat gangsa. -BERNAMA